**әл-Фараби атындағы ҚазҰУ оқу-әдістемелік кешені**

**Мамандығы: «7М04205 - Мемлекеттік қызмет және әкімшілік қызмет»**

**Пән: 92838 Қазақстан Республикасының мемлекеттік органдарының қызметіндегі әкімшілік рәсімдер**

**Лекциялар тезисы**

**1 Тақырып. Қазақстан Республикасындағы әкімшілік рәсімдер ұғымы мен мәні.**

**Түйін сөздер:** әкімшілік рәсімдер, мемлекеттік басқару, мемлекеттік орган, азамат, заңдылық, құқықтарды қорғау, ашықтық, тиімділік, Конституция, атқарушы билік.

**Негізгі сұрақтар:**

1. Әкімшілік рәсімдердің ұғымы мен мазмұны қандай?
2. Әкімшілік рәсімдердің негізгі бағыттары мен мақсаттары неде?
3. Әкімшілік рәсімдердің әлеуметтік мәні қандай рөл атқарады?
4. Қазақстан Республикасының Конституциясындағы билік тармақтары мен әкімшілік рәсімдердің өзара байланысы қандай?

**Тезистер:**

Әкімшілік рәсімдер – мемлекеттік органдардың шешім қабылдау, өтініштерді қарау және актілер шығару тәртібін айқындайтын негізгі құқықтық нысан.

Әкімшілік рәсімдердің басты мақсаты – азаматтардың құқықтары мен бостандықтарын қамтамасыз ету, заңдылықты сақтау және мемлекеттік басқарудың тиімділігін арттыру.

Әкімшілік рәсімдер заңдылықты қамтамасыз ету, құқықтарды қорғау, ашықтық пен айқындылықты орнату, тиімділікті арттыру бағыттарында жүзеге асырылады.

Әкімшілік рәсімдер атқарушы билік органдары қызметінің басты тетігі болып табылады және олардың заң шеңберінде әрекет етуін қамтамасыз етеді.

Әлеуметтік тұрғыдан алғанда, әкімшілік рәсімдер мемлекет пен қоғам арасындағы сенімді нығайтады, биліктің беделін арттырады немесе керісінше, тиімсіз жүргізілсе, қоғамға зиян келтіруі мүмкін.

Әкімшілік рәсімдер – мемлекеттік биліктің атқарушы тармағы жүзеге асыратын қызметтің негізгі құқықтық нысаны. Олар мемлекеттік органдардың азаматтармен және заңды тұлғалармен өзара іс-қимылын заңды түрде реттейді. Әкімшілік рәсімдердің мазмұны – мемлекеттік органдардың шешім қабылдау, актілер шығару, өтініштерді қарау және өзге де іс-әрекеттерінің заңмен белгіленген тәртібі.

 Әкімшілік рәсімдер – заңдар мен өзге де нормативтік-құқықтық актілерді орындау барысында мемлекеттік органдар қолданатын тәртіптік ережелер мен іс-қимылдар жүйесі. Негізгі мақсаты – азаматтардың құқықтары мен бостандықтарын қамтамасыз ету, мемлекеттік басқарудың тиімділігін арттыру және заңдылықты сақтау. Бұл рәсімдерсіз мемлекеттік аппараттың қызметі жүйесіз, бейберекет болар еді.

 Шетелдік ғалымдардың пікірінше, әкімшілік рәсімдер мемлекеттік органдардың тиімді жұмысын қамтамасыз етіп қана қоймай, олардың құзыретін шектеу қызметін де атқарады. Яғни олар бір жағынан мемлекеттік аппаратқа заңды әрі нәтижелі жұмыс істеуге мүмкіндік берсе, екінші жағынан заңнан тыс әрекет жасауға жол бермейді. Осы тұрғыдан алғанда әкімшілік рәсімдер – билік пен қоғам арасындағы тепе-теңдікті ұстайтын маңызды құқықтық құрал.

Әкімшілік рәсімдердің негізгі бағыттарын төмендегідей топтастыруға болады:

● Заңдылықты қамтамасыз ету. Барлық әкімшілік актілер Конституция мен заңдарға қайшы келмеуі тиіс.

● Құқықтарды қорғау. Әкімшілік рәсімдер арқылы азаматтардың мүдделері сақталады, әділетті шешім қабылдауға жағдай жасалады.

● Ашықтық пен айқындылық. Мемлекеттік органдардың шешімдері азаматтарға түсінікті әрі қолжетімді болуы қажет.

● Тиімділік. Артық бюрократиялық кедергілерді жойып, мемлекеттік басқаруды жеңілдетеді.

Қазақстан Республикасының Конституциясына сәйкес мемлекеттік билік үш тармаққа бөлінеді: заң шығарушы, атқарушы және сот тармақтары. Әкімшілік рәсімдер негізінен атқарушы билік органдары арқылы жүзеге асырылады. Бұл органдар заңдарды іске асырып қана қоймай, азаматтардың өтініштері мен шағымдарын қарауға, олардың құқықтарын қорғауға міндетті.

Әкімшілік рәсімдердің әлеуметтік мәні де айрықша. Олар мемлекет пен қоғам арасындағы сенімді нығайтады, азаматтардың билікке деген көзқарасын қалыптастырады. Егер рәсімдер әділ, заңды және тиімді жүргізілсе, бұл мемлекеттің беделін арттырады. Ал керісінше, субъективизм мен бюрократиялық бөгеттер орын алған жағдайда қоғамға елеулі зиян келтіреді.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

**2 Тақырып. Әкімшілік рәсімдердің қалыптасуы және даму кезеңдері**

**Түйін сөздер:** әкімшілік рәсімдер, тарихи негіздер, полицейлік құқық, басқару құқығы, әкімшілік құқық, тәуелсіз Қазақстан, реформалар, әкімшілік әділет, әкімшілік рәсімдік-процестік кодекс.

**Негізгі сұрақтар:**

1. Әкімшілік рәсімдердің тарихи негіздері қандай?
2. Қазақстандағы әкімшілік рәсімдердің қалыптасу кезеңдерін атаңыз.
3. Әкімшілік рәсімдердің даму ерекшеліктерін қалай сипаттауға болады?
4. Әкімшілік рәсімдердің қазіргі кезеңдегі маңызы неде?

**Тезистер:**

Әкімшілік рәсімдердің бастауын ежелгі Шығыс мемлекеттерінен және Рим империясының жария құқығынан көруге болады; ортағасырларда полицейлік құқық ұғымы үстемдік етті.

XIX ғасырда «басқару құқығы» түсінігі енгізіліп, кейін «әкімшілік құқық» ұғымымен толықтырылды. Ол жеке тұлғалардың құқықтарын қорғауды да қамти бастады.

Қазақстандағы әкімшілік рәсімдердің даму кезеңдері:

1991–1995 жж. – тәуелсіздіктің алғашқы жылдары, Конституциялар қабылданды, билік тармақтары айқындалды.

1990 жылдардың соңы – 2000 жж. басы – мемлекеттік басқаруды реформалау, мемлекеттік қызмет заңдарын қабылдау, әкімшілік әділет идеяларын енгізу.

2010 жылдар – халықаралық тәжірибеге сүйене отырып, әкімшілік құқықты жүйелеу, азаматтардың шағымдану тәртібін нақтылау.

2021 жылдан бастап – Әкімшілік рәсімдік-процестік кодекстің қабылдануы, әкімшілік сот өндірісінің қалыптасуы.

Қазақстандағы әкімшілік рәсімдердің даму ерекшеліктері – билік ашықтығына ұмтылыс, азаматтардың құқықтарын қорғау кепілдіктері, мемлекеттік басқарудың тиімділігін арттыру, әкімшілік әділет институтын енгізу.

Қазіргі таңда әкімшілік рәсімдер құқықтық мемлекеттің негізгі көрсеткіші ретінде мемлекеттік органдардың заңдылыққа сай қызмет етуін және азаматтардың құқықтарының қорғалуын қамтамасыз етеді.

Әкімшілік рәсімдер – мемлекеттік басқару саласындағы шешімдерді қабылдау мен жүзеге асырудың құқықтық бекітілген тәртібі. Олар азаматтардың құқықтары мен бостандықтарын қамтамасыз ету, мемлекеттік аппараттың заңға бағынуын күшейту үшін қажет. Қазақстанда әкімшілік рәсімдердің қалыптасуы мен даму кезеңдері мемлекеттіліктің қалыптасу тарихымен, құқықтық жүйенің жетілуімен және халықаралық тәжірибені қабылдаумен тығыз байланысты.

1. Әкімшілік рәсімдердің тарихи негіздері.

Әкімшілік құқықтық қатынастардың бастауы ежелгі дәуірден бастау алады. Древний Шығыс мемлекеттерінде (мысалы, Хаммурапи кодексінде) және Рим империясының жария құқығында қоғамдық тәртіпті сақтау, билік пен қоғам арасындағы қатынастарды реттеу нормалары болған. Кейін ортағасырларда «полициялық құқық» (полицейское право) ұғымы қалыптасты, ол қоғамдық тәртіп пен қауіпсіздікті қамтамасыз етуге бағытталды.

XIX ғасырдың екінші жартысында Еуропада «басқару құқығы» (право управления) түсінігі енгізілді. Бұл ұғым мемлекеттік басқару қағидаларын, атқарушы биліктің құрылымын, қызметін құқықтық тұрғыдан реттеуді білдірді. Уақыт өте келе ол «әкімшілік құқық» ұғымымен ауыстырылды. Әкімшілік құқық жеке азаматтардың құқықтары мен бостандықтарын қорғау міндетін де өз ішіне ала бастады. Осы кезеңнен бастап әкімшілік рәсімдердің ғылыми негізі қаланды.

2. Қазақстандағы әкімшілік рәсімдердің қалыптасуы.

Тәуелсіз Қазақстандағы әкімшілік рәсімдердің даму кезеңдерін бірнеше сатыға бөлуге болады:

1991–1995 жж. – Тәуелсіздіктің алғашқы жылдары. Бұл кезеңде құқықтық жүйенің негіздері қаланды. 1993 және 1995 жылғы Конституциялар мемлекеттік билікті заң шығарушы, атқарушы және сот тармақтарына бөлді. Атқарушы билік органдары қызметін құқықтық реттеу қажеттілігі арта түсті.

 1990 жылдардың соңы – 2000 жылдардың басы. Мемлекеттік басқаруды реформалау жүрді, мемлекеттік қызмет туралы заңдар қабылданды, әкімшілік әділет тұжырымдамалары талқыланды. Әкімшілік рәсімдердің құқықтық негіздері қалыптаса бастады.

2010 жылдар. Әкімшілік құқықты жүйелеу процесі күшейді. Қазақстан халықаралық тәжірибеге, әсіресе Германия мен Францияның әкімшілік әділет моделіне назар аударды. Бұл кезеңде азаматтардың мемлекеттік органдарға өтініш жасау, шағымдану тәртібі нақтыланды.

2021 жылдан бастап. Қазақстанда «Әкімшілік рәсімдік-процестік кодекс» қабылданып, қолданысқа енгізілді. Бұл әкімшілік рәсімдердің жаңа сапалық деңгейге көтерілгенін көрсетеді. Кодекс мемлекеттік органдардың шешім қабылдау тәртібін, әкімшілік процестерді және әкімшілік сот өндірісін егжей-тегжейлі реттейді.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

**3 тақырып. Әкімшілік рәсімдердің негізгі қағидаттары**

**Түйін сөздер:** әкімшілік рәсімдер, қағидаттар, заңдылық, ашықтық, жариялылық, теңдік, әділдік, объективтілік, құқықтарды қорғау, жауапкершілік, тиімділік, соттық бақылау.

**Негізгі сұрақтар:**

1. Әкімшілік рәсімдердің негізгі қағидаттары қандай?
2. Бұл қағидаттар мемлекеттік басқаруда қандай рөл атқарады?
3. Әкімшілік рәсімдік-процестік кодекстің әкімшілік әділетті қамтамасыз етудегі орны қандай?

**Тезистер:**

Әкімшілік рәсімдер Қазақстан Республикасының Әкімшілік рәсімдік-процестік кодексімен реттеледі.

Қағидаттар мемлекеттік аппараттың заңдылыққа негізделген, әділ және ашық қызметін қамтамасыз етеді.

Заңдылық қағидаты – мемлекеттік органдардың тек құзыреті шегінде әрекет етуін білдіреді.

Ашықтық және жариялылық қағидаты – азаматтарға толық ақпарат қолжетімділігін қамтамасыз етеді.

Азаматтардың теңдігі қағидаты – әлеуметтік, этникалық, гендерлік белгілер бойынша кемсітушілікке жол бермейді.

Әділдік және объективтілік қағидаты – шешім қабылдауда дәлелдерді жан-жақты қарауды талап етеді.

Құқықтар мен бостандықтарды қорғау қағидаты – азаматтардың бұзылған құқықтарын қалпына келтіруге бағытталады.

Жауапкершілік қағидаты – мемлекеттік органдардың заңсыз әрекеттері үшін жауап беруін көздейді.

Жылдамдық және тиімділік қағидаты – рәсімдердің белгіленген мерзімдерде орындалуын қамтамасыз етеді.

Соттық бақылау қағидаты – азаматтарға мемлекеттік органның шешіміне сот арқылы шағымдану мүмкіндігін береді.

Әкімшілік рәсімдердің қалыптасуы – бұл Қазақстандағы құқықтық мемлекеттің дамуының айқын көрсеткіші. Олар мемлекеттік органдар қызметінің заңдылығын қамтамасыз етіп қана қоймай, азаматтардың құқықтары мен бостандықтарын қорғаудың маңызды тетігіне айналды. Қазіргі кезеңде әкімшілік рәсімдердің негізгі бағыты – тиімді, айқын және заңға негізделген мемлекеттік басқаруды қамтамасыз ету.

 1. Әкімшілік рәсімдердің негізгі қағидаттары

 Қазақстан Республикасында әкімшілік рәсімдер Әкімшілік рәсімдік-процестік кодекспен реттеледі. Бұл кодекс мемлекеттік аппараттың халық алдындағы жауапкершілігін күшейтуге, азаматтардың құқықтары мен заңды мүдделерін қорғауға бағытталған.

 Қазақстан Республикасының 2020 жылғы «Әкімшілік рәсімдік-процестік кодексінде» әкімшілік рәсімдердің негізгі қағидаттары бекітілген. Бұл қағидаттар мемлекеттік басқару процесінің демократиялық және құқықтық сипатын қамтамасыз етеді.

Әкімшілік рәсімдердің қағидаттары – бұл әкімшілік органдардың қызметін ұйымдастыруда және шешім қабылдауда басшылыққа алынатын негізгі ережелер. Олар әкімшілік әділетті қамтамасыз етудің, азаматтардың сенімін арттырудың басты кепілі болып табылады.

 1. Заңдылық қағидаты

 Барлық әкімшілік рәсімдер Конституция мен заңдарға негізделіп жүзеге асырылады.

* Мемлекеттік органдар өз құзыреті шегінде ғана әрекет етеді.
* Заңнан тыс әрекеттерге жол берілмейді.

 2. Ашықтық және жариялылық қағидаты

* Әкімшілік рәсімдер ашық жүргізілуі тиіс.
* Азаматтар өздеріне қатысты қабылданған шешімдер туралы толық ақпарат алуға құқылы.
* Бұл қағидат мемлекеттік басқарудағы сенімді нығайтады.

3. Азаматтардың теңдігі қағидаты

* Барлық азаматтар әкімшілік рәсімдер барысында тең құқыққа ие.
* Нәсіліне, жынысына, дініне, әлеуметтік жағдайына немесе басқа да белгілеріне байланысты кемсітуге тыйым салынады.

 4. Әділдік және объективтілік қағидаты

* Мемлекеттік орган шешім қабылдар алдында барлық дәлелдерді жан-жақты қарауы тиіс.
* Қабылданатын шешім әділ, негізді болуы шарт.

 5. Құқықтар мен бостандықтарды қорғау қағидаты

* Әкімшілік рәсімдер азаматтардың бұзылған құқықтарын қалпына келтіруге бағытталған.
* Мемлекет жеке тұлғаның мүддесін қорғауды басты міндет деп таниды.

6. Жауапкершілік қағидаты

* Мемлекеттік органдар мен лауазымды тұлғалар өз шешімдері мен іс-әрекеттері үшін заң алдында жауап береді.
* Азаматтарға заңсыз шешімдерден келген залал өтелуге тиіс.

7. Жылдамдық және тиімділік қағидаты

* Әкімшілік рәсімдер белгіленген мерзімдерде, негізсіз созылмай орындалуы тиіс.
* Бұл қағидат азаматтардың уақытын үнемдейді, мемлекеттік аппараттың тиімділігін арттырады.

8. Соттық бақылау қағидаты

* Әрбір азамат мемлекеттік органның шешіміне немесе әрекетіне сот арқылы шағымдана алады.
* Бұл қағидат азаматтардың құқықтарын қорғаудың жоғары кепілдігі болып табылады.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

.

# **4 тақырып. Әкімшілік рәсімдік-процестік кодекс – әкімшілік рәсімдердің құқықтық негізі**

**Түйін сөздер:** әкімшілік рәсімдер, Әкімшілік рәсімдік-процестік кодекс, әкімшілік әділет, заңдылық, ашықтық, әділдік, құқықтарды қорғау, әкімшілік актілер, сот ісін жүргізу, процессуалдық кепілдіктер.

**Негізгі сұрақтар:**

1. Әкімшілік рәсімдік-процестік кодекстің негізгі мақсаты қандай?
2. Кодекстің құрылымы қандай бөлімдерден тұрады?
3. Әкімшілік рәсімдік кодекстің азаматтар мен мемлекет арасындағы қатынастағы рөлі қандай?
4. ӘРПК-тің қабылдануы Қазақстандағы құқықтық мемлекеттің дамуына қалай ықпал етті?

**Тезистер:**

Қазақстан Республикасында әкімшілік рәсімдердің құқықтық негізі ретінде Әкімшілік рәсімдік-процестік кодекс қабылданды және ол 2021 жылдың 1 шілдесінен бастап қолданысқа енгізілді.

Кодекстің мақсаты – мемлекеттік басқаруда заңдылықты, ашықтықты, әділдікті қамтамасыз ету және азаматтардың құқықтары мен заңды мүдделерін қорғауды күшейту.

ӘРПК құрылымы бірнеше негізгі бағыттарды қамтиды:

* 1. жалпы ережелер – әкімшілік рәсімдердің мәні мен қағидаттары;
	2. әкімшілік рәсімдер – өтініш жасау, қарау тәртібі, шешім қабылдау мерзімдері;
	3. әкімшілік актілер – олардың түрлері, күші, жою немесе өзгерту тәртібі;
	4. әкімшілік сот ісін жүргізу – мемлекеттік орган шешіміне сот арқылы шағымдану мүмкіндігі;
	5. процессуалдық кепілдіктер – тараптардың теңдігі, сотқа қолжетімділік, бейбіт жолмен шешу тетіктері.

Кодекстің маңызы – азаматтардың құқықтарын қорғауды қамтамасыз ету, мемлекеттік органдардың әрекеттерін бақылау, әділ әкімшілік сот төрелігін жүзеге асыру, билік пен қоғам арасындағы сенімді нығайту.

ӘРПК-тің қабылдануы Қазақстанда демократиялық принциптерге негізделген құқықтық мемлекетті қалыптастырудағы маңызды қадам болып табылады.

Әкімшілік рәсімдер – мемлекеттік билік органдарының азаматтармен, ұйымдармен, сондай-ақ өзара қарым-қатынасын реттейтін құқықтық тетіктердің жиынтығы. Қазақстан Республикасында бұл рәсімдердің құқықтық негізі болып. Әкімшілік рәсімдік-процестік кодекс (ӘРПК) табылады. Кодекс 2021 жылдың 1 шілдесінен бастап қолданысқа енгізіліп, әкімшілік әділет жүйесін қалыптастырудың құқықтық базасын қамтамасыз етті.

ӘРПК-тің негізгі мақсаты – мемлекеттік басқаруда заңдылықты, ашықтықты, әділдікті қамтамасыз ету, азаматтардың құқықтары мен заңды мүдделерін қорғауды күшейту. Кодекс әкімшілік рәсімдердің нақты қағидаттарын бекітіп, мемлекеттік органдардың іс-әрекеттеріне бақылауды күшейтеді.

Әкімшілік рәсімдік кодекстің мазмұны мен құрылымы

Кодекс бірнеше ірі бөлімдерден тұрады және мынадай негізгі бағыттарды қамтиды:

1.Жалпы ережелер.Бұл бөлімде әкімшілік рәсімдердің мәні, қолданылу аясы, негізгі ұғымдар және қағидаттар айқындалады.

2.Әкімшілік рәсімдер. Мемлекеттік органға өтініш жасау, оны қарау тәртібі, шешім қабылдау мерзімдері, жариялылық пен ашықтық талаптары көрсетілген.

3. Әкімшілік актілер.Атқарушы билік органдары шығаратын актілердің түрлері, олардың күші, заңсыз актілерді жою немесе өзгерту тәртібі нақтыланады.

4. Әкімшілік сот ісін жүргізу. Азаматтар мен ұйымдар мемлекеттік органның шешімімен немесе әрекетімен келіспеген жағдайда сотқа жүгіну мүмкіндігі беріледі.

5. Процессуалдық кепілдіктер.Тараптардың тең құқықтылығы, сотқа қолжетімділік, дәлелдерді ұсыну және дауды бейбіт жолмен шешу тетіктері қарастырылған.

 Әкімшілік рәсімдік кодекстің маңызы

Кодекс Қазақстанда құқық үстемдігін нығайтудың маңызды құралы болып табылады. Ол:

* азаматтардың мемлекеттік басқару саласында құқықтарын қорғауды қамтамасыз етеді
* мемлекеттік органдардың әрекеттерін бақылауға мүмкіндік бередi
* әділ әкімшілік сот төрелігін жүзеге асыруға құқықтық база жасайды
* билік пен қоғам арасындағы сенімді нығайтады.

ӘРПК-тің қабылдануы Қазақстанда демократиялық принциптерге негізделген құқықтық мемлекетті қалыптастыру жолындағы маңызды қадам болды. Бұл құжат мемлекеттік басқару жүйесін жетілдіруге, азаматтар мен ұйымдардың құқықтарын қорғаудың тиімділігін арттыруға бағытталған.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

# **5 тақырып. Мемлекеттік органдардың шешім қабылдау рәсімдері.**

**Тақырып. Мемлекеттік органдардың шешім қабылдау рәсімдері**

**Түйін сөздер:** әкімшілік рәсімдер, шешім қабылдау, мемлекеттік орган, заңдылық, әділдік, теңдік, ашықтық, құзыреттілік, бақылау, электрондық үкімет, құқықтық мемлекет.

**Негізгі сұрақтар:**

1. Мемлекеттік органдардың шешім қабылдау рәсімдерінің кезеңдері қандай?
2. Шешім қабылдау процесінде қандай негізгі қағидаттар сақталуы тиіс?
3. Әкімшілік рәсімдік-процестік кодекстің шешім қабылдаудағы рөлі қандай?
4. Қазіргі кезеңдегі шешім қабылдау рәсімдеріндегі қиындықтар мен оларды шешу жолдары қандай?

**Тезистер:**

Мемлекеттік органдардың шешім қабылдауы – әкімшілік рәсімдер жүйесінің маңызды бөлігі, ол заңдылықты, ашықтықты және тиімділікті қамтамасыз етеді.

Шешім қабылдау рәсімдері бірнеше кезеңнен тұрады: мәселені анықтау, құқықтық негізді зерттеу, талқылау және шешім қабылдау, шешімді орындау, шешімнің орындалуын бақылау.

Бұл рәсімдер барысында заңдылық, әділдік, теңдік, ашықтық және құзыреттілік қағидаттары сақталуы тиіс.

Шешімдер қаулы, бұйрық, шешім, лицензия, рұқсат беру немесе бас тарту түрінде қабылданады.

Шешімдердің орындалуын қамтамасыз ету және бақылау мемлекеттік басқарудың тұрақтылығы үшін маңызды.

Әкімшілік рәсімдік-процестік кодекс мемлекеттік органдардың шешім қабылдау тәртібін құқықтық негізде бекітеді.

Қазіргі технологиялар (электрондық құжат айналымы, онлайн өтініштер, электрондық қолтаңба) рәсімдердің жылдамдығы мен ашықтығын арттырады.

Проблемалық тұстар: рәсімдердің кешігуі, бюрократия, мемлекеттік қызметшілердің құзыреті мен жауапкершілігінің жеткіліксіздігі.

Шешу жолдары: заңнаманы жетілдіру, қызметшілердің біліктілігін арттыру, қоғамдық бақылауды күшейту, цифрлық технологияларды енгізу, мерзімдер мен бақылау тетіктерін қатаң сақтау.

Мемлекеттік органдардың тиімді шешім қабылдау рәсімдері құқықтық тәртіпті, әділеттілікті қамтамасыз етіп, азаматтардың мемлекетке сенімін арттырады

Мемлекеттік басқару жүйесінің маңызды бөлігі ретінде мемлекеттік органдар шешім қабылдау процесін жүзеге асырады. Бұл процесс әкімшілік рәсімдер деп аталады және оның құқықтық реттелуі мемлекет пен азаматтар арасындағы қатынастардың заңдылығын, ашықтығын және тиімділігін қамтамасыз етуге бағытталған.

*Әкімшілік рәсімдер* – бұл мемлекеттік органдардың немесе олардың лауазымды тұлғаларының құқықтық қатынастар аясында шешімдер қабылдау, әрекет ету немесе әрекет етпеу тәртібін белгілейтін рәсімдер жиынтығы. Бұл рәсімдер мемлекеттік биліктің атқарушы бөлігіндегі маңызды функция болып табылады және олар заңдылық принциптеріне сәйкес жүзеге асырылуы тиіс.

Мемлекеттік органдардың шешім қабылдау рәсімдері бірнеше негізгі кезеңнен тұрады: мәселені анықтау, құқықтық негізді зерттеу, талқылау және шешім қабылдау, шешімді орындау және бақылау. Әрбір кезең өзінің ерекшеліктері мен құқықтық нормаларына сәйкес орындалады.

Алдымен, мәселені анықтау кезеңінде мемлекеттік орган қарауға тиісті мәселені анықтайды немесе азаматтардан, ұйымдардан түскен өтініштер, шағымдар мен ұсыныстарды қабылдайды. Бұл кезеңде ақпарат жинау және жағдайды зерттеу маңызды рөл атқарады.

Келесі кезең – құқықтық негізді зерттеу. Мұнда мемлекеттік орган заңнамаға, нормативтік-құқықтық актілерге сәйкес әрекет етуі тиіс. Бұл ретте шешім қабылдау алдында заңдық нормалар мен ережелерді, сондай-ақ ішкі нормативтік актілерді, бұрынғы сот шешімдерін, және қажет болған жағдайда сараптамалық қорытындыларды қарастырады.

Үшінші кезең – талқылау және шешім қабылдау. Бұл кезеңде мемлекеттік орган мәселеге қатысты пікірлерді тыңдап, түрлі нұсқаларды қарастырады және нақты шешім қабылдайды. Шешім қабылдау формасы әртүрлі болуы мүмкін: қаулы, бұйрық, шешім, тапсырма, рұқсат, лицензия беру немесе бас тарту.

Шешім қабылдау кезінде әкімшілік рәсімдердің негізгі принциптері сақталуы тиіс. Олардың ішінде заңдылық, әділдік, теңдік, ашықтық және құзыреттілік принциптері ерекше мәнге ие. Заңдылық принципі шешімнің заңға сәйкес қабылдануын қамтамасыз етеді, әділдік пен теңдік – азаматтар мен ұйымдардың мүдделерінің әділ қаралуын білдіреді, ал ашықтық азаматтардың мемлекеттік шешім қабылдау процесіне қатысу құқығын білдіреді. Құзыреттілік принципі шешімді қабылдаушы органның немесе тұлғаның құзыреті шеңберінде әрекет етуін қамтамасыз етеді.

Шешімді қабылдағаннан кейін оны орындау кезеңі басталады. Мемлекеттік орган шешімді жүзеге асыру үшін қажетті шараларды қабылдайды, ол өз кезегінде мемлекеттік басқару мен құқықтық тәртіптің орындалуын қамтамасыз етеді.

Бұған қоса, қабылданған шешімдердің орындалуын бақылау маңызды. Бұл бақылау мемлекеттік органдардың өз міндеттерін дұрыс орындауын қамтамасыз етуге бағытталған. Егер шешім орындалмаса немесе заңға қайшы келсе, онда азаматтар мен ұйымдар сотқа жүгіну құқығына ие болады.

Қазақстан Республикасында мемлекеттік органдардың шешім қабылдау рәсімдері әкімшілік рәсімдік заңнама негізінде реттеледі. Оның басты нормативтік актісі – ***«Әкімшілік рәсімдік-процестік кодекс»*** болып табылады. Бұл кодекс мемлекеттік органдар мен лауазымды тұлғалардың әрекеттерін құқықтық негізде ұйымдастыруға бағытталған.

Әкімшілік рәсімдер мемлекеттік қызмет көрсетудің сапасын арттыруға да ықпал етеді. Мысалы, мемлекеттік қызмет көрсету барысында азаматтардан өтініштер қабылдау, оларды қарау, құжаттарды рәсімдеу, лицензия беру немесе бас тарту тәртібі дәл анықталған. Бұл рәсімдердің тәртіппен және ашық түрде жүзеге асырылуы азаматтардың құқықтарын қорғауды қамтамасыз етеді.

Әкімшілік рәсімдер мемлекеттік басқару жүйесінің әртүрлі деңгейінде және салаларында қолданылады. Мысалы, салық органдары, ішкі істер органдары, білім беру, денсаулық сақтау, құрылыс салаларының мемлекеттік органдары өз шешімдерін әкімшілікрәсімдер негізінде қабылдайды.

Қазіргі заманғы технологияларды пайдалану әкімшілік рәсімдерді жетілдіруге мүмкіндік береді. Электрондық құжат айналымы, онлайн өтініштерді қабылдау, электрондық қолтаңба қолдану – осының барлығы мемлекеттік органдардың шешім қабылдау рәсімдерінің жылдамдығы мен ашықтығын арттырады.

Алайда, әкімшілік рәсімдер жүйесінде де қиындықтар бар. Кейбір жағдайларда рәсімдердің кешігуі, бюрократия, мемлекеттік қызметшілердің құзыреті мен жауапкершілігінің жеткіліксіздігі мәселелері кездеседі. Бұл өз кезегінде азаматтардың құқықтары мен мүдделерінің бұзылуына әкелуі мүмкін.

*Осы мәселелерді шешу үшін мына шаралар ұсынылады:*

1. Әкімшілік рәсімдердің заңнамалық негізін жетілдіру, рәсімдердің қарапайым әрі түсінікті болуын қамтамасыз ету;

2. Мемлекеттік қызметшілердің кәсіби біліктілігін арттыру, олардың этикалық және құқықтық жауапкершілігін күшейту;

3. Қоғамдық бақылау мен азаматтардың мемлекеттік шешім қабылдау процесіне қатысуын қамтамасыз ету;

4. Цифрлық технологияларды кеңінен енгізу, электрондық үкіметтің мүмкіндіктерін пайдалану;

5. Мемлекеттік органдардың шешім қабылдау мерзімдерін қатаң бақылау және орындауды бақылау тетіктерін жетілдіру.

Қазақстанда әкімшілік рәсімдердің тиімділігін арттыру елдің құқықтық мәдениетін көтеруге, мемлекеттік басқарудың ашықтығын және әділдігін нығайтуға мүмкіндік береді. Бұл өз кезегінде азаматтардың мемлекетке деген сенімін арттырады және құқықтық мемлекет қағидаттарының жүзеге асуына ықпал етеді.

Қорыта келгенде, мемлекеттік органдардың шешім қабылдау рәсімдері – бұл құқықтық реттеудің маңызды құралы. Олар мемлекет пен азаматтар арасындағы өзара әрекетті реттеп, құқықтық тәртіп пен әділеттілікті қамтамасыз етеді. Әкімшілік рәсімдердің тиімді ұйымдастырылуы мемлекеттің басқару жүйесінің тұрақты және нәтижелі жұмысын қамтамасыз етеді.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

# **6 тақырып. Әкімшілік актілер және олардың заңдық күші**

**Түйін сөздер:** әкімшілік акт, заңдық күш, нормативтік акт, жеке іс-шаралық акт, құзырет, жариялылық, міндеттілік, заңдылық, құқықтық тәртіп, электрондық құжат айналымы.

**Негізгі сұрақтар:**

1. Әкімшілік акт дегеніміз не және оның мәні неде?
2. Әкімшілік актілердің түрлері қандай критерийлер бойынша жіктеледі?
3. Әкімшілік актілердің заңдық күшінің қағидалары қандай?
4. Әкімшілік актілерді өзгерту немесе жою тәртібі қалай жүзеге асырылады?
5. Қазіргі заманда цифрлық технологиялар әкімшілік актілердің заңдық күшіне қалай әсер етуде?

**Тезистер:**

Әкімшілік актілер – мемлекеттік органдар мен лауазымды тұлғалардың құқықтық қатынастарды реттеу үшін қабылдайтын ресми шешімдері.

Әкімшілік акт – бұл мемлекеттік органның құзыреті шегінде қабылданған, азаматтар мен ұйымдарға тікелей ықпал ететін құқықтық құжат.

Әкімшілік актілер екіге бөлінеді:

* 1. **нормативтік актілер** – жалпыға міндетті ережелер белгілейді (мысалы: министрліктің қаулысы, ережелер);
	2. **жеке іс-шаралық актілер** – нақты тұлғаға немесе ұйымға қатысты қабылданады (мысалы: лицензия беру, рұқсат, тәртіптік жаза).

Мақсатына қарай әкімшілік актілер ұйымдастырушылық, бақылау, құқық қорғау, ынталандыру болып бөлінеді.

Әкімшілік актілердің заңдық күші мына қағидаларға негізделеді:

* 1. заңдылық – Конституция мен заңдарға сәйкес қабылдануы;
	2. құзыреттілік – тек құзыреті бар орган/тұлға қабылдай алады;
	3. жариялылық – акт заңды күшіне ену үшін ресми жариялануы немесе хабарлануы тиіс;
	4. міндеттілік – актіні орындау барлық субъектілер үшін міндетті.

Заңға қайшы немесе рәсімдік қателікпен қабылданған актілер жойылуы немесе өзгертілуі мүмкін.

Әкімшілік рәсімдік-процестік кодекс әкімшілік актілердің құқықтық негізін және олардың заңдық күшін қамтамасыз етеді.

Қазіргі кезеңде электрондық құжат айналымы, цифрлық қолтаңба, онлайн мемлекеттік қызметтер әкімшілік актілердің қолжетімділігі мен ашықтығын арттыруда.

Әкімшілік актілер құқықтық тәртіптің сақталуына, мемлекеттік басқарудың тиімділігіне және азаматтардың құқықтарын қорғауға ықпал етеді.

Әкімшілік актілер мемлекеттік басқарудың маңызды элементі болып табылады және әкімшілік рәсімдердің негізін құрайды. Олар мемлекеттік органдардың және олардың лауазымды тұлғаларының құқықтық қатынастарды реттеу мақсатында қабылдаған ресми шешімдері ретінде сипатталады. Әкімшілік актілердің заңдық күші мен олардың құқықтық реттелуі мемлекеттік биліктің тиімді жұмыс істеуін қамтамасыз етуде маңызды рөл атқарады.

Әкімшілік актінің түсінігі әкімшілік құқықтың негізі ретінде қарастырылады. ***Әкімшілік акт*** – бұл мемлекеттік орган немесе оның лауазымды тұлғасының нақты құқықтық нормаларға сәйкес, өз құзыреті шегінде қабылдаған шешімі, бұйрығы немесе басқа да құқықтық құжаты, ол белгілі бір қатынастарды тікелей реттейді. Басқаша айтқанда, әкімшілік акт қоғамдық қатынастарға тікелей ықпал ететін құқықтық норма болып табылады.

Әкімшілік актілердің түрлері әртүрлі болып келеді. Оларды жіктеу бірнеше критерий бойынша жүзеге асырылады. *Бірінші критерий* – заңдық әсерінің сипаты бойынша. Осы тұрғыдан әкімшілік актілер мыналарға бөлінеді: нормативтік және жеке іс-шаралық актілер.

Нормативтік әкімшілік актілер – бұл жалпыға бірдей және міндетті құқықтық нормаларды белгілейтін актілер. Олар көптеген адамдарға қатысты құқықтық ережелерді енгізеді немесе өзгертеді. Мысалы, министрлік деңгейіндегі ережелер, бұйрықтар, қаулылар нормативтік актілер болып табылады.

Жеке іс-шаралық әкімшілік актілер – бұл жеке тұлғаларға немесе нақты ұйымдарға қатысты құқықтық нормаларды қолданатын шешімдер. Мысалы, лицензия беру, рұқсат беру, тәртіптік жаза қолдану, шектеу қою сынды шешімдер жеке іс-шаралық актілерге жатады.

*Екінші критерий* – актінің мақсаты мен мәні бойынша жіктеу. Әкімшілікактілердің мақсаты – құқықтық қатынастарды ұйымдастыру, басқару, бақылау немесе қорғау болып табылады. Бұл тұрғыдан актілерді ұйымдастырушылық, бақылау, құқық қорғау, ынталандыру актілер деп бөлуге болады.

Әкімшілік актілердің заңдық күші – бұл олардың құқықтық нормаларға сәйкес жүзеге асырылған жағдайда міндетті түрде орындалуы және мемлекет тарапынан қолдау табуы. Мемлекеттік органдардың әкімшілік актілері заң алдында тең болып, олардың міндеттері мен құқықтары заңмен белгіленген.

Қазақстан Республикасының заңнамасында әкімшілік актілердің құқықтық негізі, түрлері және олардың қабылдану тәртібі нақты реттелген. Әкімшілік рәсімдік-процестік кодекс, мемлекеттік басқару туралы заңдар, әкімшілік құқық нормалары әкімшілік актілердің заңдық күшін қамтамасыз етеді.

Әкімшілік актілердің заңдық күші бірнеше маңызды қағидаларға сүйенеді. *Біріншіден*, олар заңдылық принципіне сәйкес болуы тиіс. Яғни әкімшілік актілер заңға, Конституцияға және басқа да нормативтік құқықтық актілерге сәйкес қабылдануы қажет. Егер әкімшілік акт заңға қайшы болса, ол заңсыз болып саналады және күшін жояды.

*Екіншіден,* әкімшілік актілердің заңдық күші олардың қабылдану құзыретімен тығыз байланысты. Егер акт оны қабылдаған органның немесе лауазымды тұлғаның құзыреті шегінде қабылданбаған болса, онда бұл акт заңды күшке ие болмайды.

*Үшіншіден,* әкімшілік актілердің заңдық күші олардың жариялылығына және жарияланғандығына байланысты. Әкімшілік акт заңды күшіне енуі үшін белгіленген тәртіппен жариялануы немесе тиісті субъектілерге жеткізілуі қажет. Бұл азаматтардың және ұйымдардың өз құқықтары мен міндеттері туралы хабардар болуын қамтамасыз етеді.

*Төртіншіден*, әкімшілік актілердің заңдық күші олардың орындалуына міндеттілігімен анықталады. Мемлекеттік органдар мен азаматтар әкімшілік актілерді орындауға міндетті. Орындалмаған жағдайда заңдық жауапкершілік көзделеді.

Әкімшілік актілердің күшін жою немесе өзгерту тәртібі де заңмен анықталады. Егер әкімшілік акт заңға қайшы болса немесе оның қабылдану кезінде рәсімдік қателіктер орын алған болса, акт жойылуы немесе өзгертілуі мүмкін. Бұл жағдайда заңдық тәртіп сақталады және мемлекеттік биліктің дұрыс жұмыс істеуі қамтамасыз етіледі.

Әкімшілік актілердің заңдық күші мен олардың қолданылуы қоғамдағы құқықтық тәртіптің сақталуына және мемлекеттік басқарудың тиімділігіне ықпал етеді. Әкімшілік актілер негізінде мемлекеттік органдар азаматтар мен ұйымдардың құқықтары мен мүдделерін қорғайды, әкімшілік-құқықтық қатынастарды реттейді және мемлекет саясатын жүзеге асырады.

Қазіргі заманда әкімшілік актілердің қабылдануында және орындалуында цифрлық технологиялардың рөлі артып келеді. Электрондық құжат айналымы, электрондық қолтаңба, мемлекеттік қызметтерді онлайн алу мүмкіндіктері әкімшілік актілердің заңдық күшін арттырып, олардың ашықтығы мен қолжетімділігін қамтамасыз етеді.

Қазақстанда әкімшілік актілердің заңдық күшін нығайту мақсатында құқықтық база үнемі жетілдірілуде. Бұл бағытта мемлекеттік қызмет көрсету сапасын арттыру, сыбайлас жемқорлық тәуекелдерін азайту және азаматтардың мемлекеттік басқаруға қатысуын қамтамасыз ету маңызды міндеттер ретінде қарастырылуда.

Қорытындылай келе, әкімшілік актілер мемлекеттік басқару жүйесінің негізгі құқықтық құралы болып табылады. Олардың заңдық күші мемлекеттік биліктің заңдылығын, ашықтығын және тиімділігін қамтамасыз етеді. Әкімшілік актілердің дұрыс және әділ қабылдануы азаматтар мен мемлекет арасындағы қатынастарды нығайтады және құқықтық мемлекеттің қалыптасуына ықпал етеді.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

# **7 тақырып. Азаматтар мен ұйымдардың мемлекеттік органдармен өзара әрекеттесуі.**

**Түйін сөздер:** өзара әрекеттесу, әкімшілік рәсім, мемлекеттік қызмет, өтініш, шағым, қоғамдық тыңдау, ашық үкімет, электрондық үкімет, құқықтық қорғау, құқықтық мәдениет.

**Негізгі сұрақтар:**

1. Азаматтар мен ұйымдардың мемлекеттік органдармен өзара әрекеттесуінің құқықтық негіздері қандай?
2. Өтініштер мен шағымдарды қарау тәртібі қалай жүзеге асырылады?
3. Қоғамдық тыңдаулар мен консультациялардың рөлі қандай?
4. «Ашық үкімет» пен «Электрондық үкімет» жобалары өзара әрекеттесуді қалай жеңілдетті?
5. Азаматтар мен ұйымдардың құқықтарын қорғау тетіктері қандай жолмен іске асырылады?

**Тезистер:**

Азаматтар мен ұйымдардың мемлекеттік органдармен өзара әрекеттесуі әкімшілік рәсімдер арқылы жүзеге асады.

Бұл процесс мемлекеттік билік пен қоғам арасындағы ынтымақтастықты, құқықтар мен заңды мүдделердің қорғалуын қамтамасыз етеді.

Өзара әрекеттесудің негізгі формалары:

1. өтініштер мен сұранымдар жолдау;
2. мемлекеттік қызметтерді алу;
3. шағым түсіру;
4. қоғамдық тыңдаулар мен консультацияларға қатысу.

Өтініштерді қарау заңмен реттеледі, оларды уақытында қарау және өтініш берушіні шешіммен таныстыру міндетті.

Бұл процесте заңдылық, әділдік және ашықтық принциптері сақталуы тиіс.

Мемлекеттік органдардың әрекетіне немесе әрекетсіздігіне азаматтар сотқа, прокуратураға немесе бақылаушы органдарға шағымдана алады.

Ұйымдар да лицензиялау, мемлекеттік сатып алу, бақылау сияқты рәсімдерге қатысады және өз құқықтарын қорғауға құқылы.

«Ашық үкімет», «Электрондық үкімет» платформалары мемлекеттік қызметтерді онлайн қолжетімді етіп, уақыт пен шығынды азайтты, ашықтықты арттырды.

Цифрлық технологиялар: электрондық өтініштер, онлайн-консультациялар, автоматтандырылған жүйелер бюрократияны азайтып, сыбайлас жемқорлық тәуекелдерін төмендетуде.

Құқықтық мәдениет пен құқықтық сауаттылық азаматтардың мемлекеттік басқару жүйесіне белсенді әрі тиімді қатысуына ықпал етеді.

Мемлекеттікбасқару жүйесінде азаматтар мен ұйымдардың мемлекеттік органдармен өзара әрекеттесуі – маңызды құқықтық қатынас. Бұл қатынас әкімшілік рәсімдер аясында жүзеге асады және қоғамдық қатынастардың әділ, ашық әрі тиімді реттелуіне бағытталған. Қазақстан Республикасында бұл өзара әрекеттесудің құқықтық негіздері мен тәртіптері әкімшілік рәсімдік-процестік заңнамалар мен мемлекеттік қызмет көрсету саласындағы нормативтік актілер арқылы нақты айқындалады.

Азаматтар мен ұйымдардың мемлекеттік органдармен әрекеттесуі олардың құқықтары мен міндеттерін жүзеге асыру, мемлекеттік қызметтер алу, шағымдар мен өтініштерді қарастыру, сондай-ақ мемлекеттікбасқару шешімдерін орындау кезеңдерінде орын алады. Бұл қатынас мемлекеттік билік пен қоғам арасындағы өзара байланыс пен ынтымақтастықты қамтамасыз етеді.

Әкімшілік рәсімдер мемлекеттік органдардың шешім қабылдау және әрекет ету тәртібін реттейді, ал азаматтар мен ұйымдардың осы рәсімдерге қатысу құқықтары олардың мемлекеттік басқару жүйесіне араласу деңгейін анықтайды. Мемлекеттік органдармен өзара әрекеттесу барысында азаматтардың құқықтары мен заңды мүдделерінің қорғалуы басты шарт болып табылады.

Азаматтар мен ұйымдардың мемлекеттік органдарға өтініштер мен сұранымдар жолдауы – өзара әрекеттесудің негізгі формаларының бірі. Бұл өтініштер мемлекеттік қызметтерді алу, құқықтық қорғау, ақпарат алу немесе басқа да сұрақтарға қатысты болуы мүмкін. Мемлекеттік органдар осы өтініштерді заң талаптарына сәйкес уақытында қарауға міндетті.

Өтініштерді қарау тәртібі заңмен нақты реттелген және *өтініш берушіге шешім туралы хабарлама жіберу міндеті* қарастырылған. Сонымен бірге, өтініштерді қарау кезінде заңдылық, әділдік және ашықтық принциптері сақталуы тиіс. Өтініштерді қарау процесінде мемлекеттік органның әрекеті немесе әрекет етпеуі заңдық жауапкершілікке әкеп соғуы мүмкін.

Азаматтар мен ұйымдардың мемлекеттік органдармен өзара әрекеттесудегі тағы бір маңызды аспектісі – қоғамдық тыңдаулар мен консультациялар. Қазақстанда маңызды мемлекеттік бағдарламалар мен заң жобаларын әзірлеу кезінде азаматтардың пікірін білу, олардың ұсыныстарын қарастыру рәсімдері енгізілген. Бұл мемлекеттік басқарудың ашықтығын арттырып, шешімдердің сапасын жақсартады.

Мемлекеттік қызмет көрсету саласында азаматтар мен ұйымдардың құқықтарын қамтамасыз ету үшін *«Ашық үкімет» және «Электрондық үкімет»* сияқты жобалар іске асырылуда. Бұл платформалар арқылы мемлекеттік қызметтерді онлайн алу мүмкіндігі кеңейді, құжаттарды рәсімдеу және сұраныс жасау уақыты қысқарды, ал қызмет көрсету сапасы артты.

Әкімшілік рәсімдерде азаматтардың қорғау құқығы да ерекше маңызды. Егер мемлекеттік органның шешімі немесе әрекеті азаматтың құқықтарына нұқсан келтірсе, ол заң жүзінде шағым түсіре алады. Бұл шағымдар сотқа, прокуратураға немесе мемлекеттік бақылау органдарына жолдануы мүмкін. Заң бойынша мемлекеттік органдардың әрекеттеріне қарсы заңды шараларды қолдану азаматтардың құқықтарын қорғаудың тиімді құралдарының бірі болып табылады.

Ұйымдар да мемлекеттік органдармен өзара әрекеттесуде белгілі құқықтар мен міндеттерге ие. Олар мемлекеттік бақылау, лицензиялау, мемлекеттік сатып алу және басқа да рәсімдерге қатысады. Ұйымдар өз құқығын қорғау мақсатында әкімшілік рәсімдер аясында да шағымдар мен талаптар қоя алады.

Мемлекеттік органдар мен азаматтар арасындағы өзара әрекеттесу тәртібі мен нормалары Қазақстан Республикасының ***әкімшілік рәсімдік-процестік кодексімен,*** мемлекеттік қызмет туралы заңдарымен, сондай-ақ басқа да нормативтік құқықтық актілермен анықталған. Бұл заңдар өзара қатынастардың әділдігі мен заңдылығын қамтамасыз етеді.

Азаматтар мен ұйымдардың мемлекеттік органдармен өзара әрекеттесу барысында заң талаптарын білуі және орындауы маңызды. Құқықтық сауаттылықтың жоғары болуы мемлекеттік басқару жүйесінің тиімділігін арттырады және құқықтық мемлекет құруға ықпал етеді.

Қазіргі таңда мемлекеттік басқаруда цифрлық технологиялардың кеңінен енгізілуі азаматтар мен ұйымдардың мемлекеттік органдармен өзара әрекеттесуін жеңілдетіп, ашықтық пен есептілікті арттыруда үлкен рөл атқарады. Электрондық өтініштерді қабылдау, онлайн консультациялар, автоматтандырылған жүйелер мемлекеттік қызметтердің сапасын жақсартып, бюрократия мен сыбайлас жемқорлық тәуекелдерін азайтады.

Қазақстанда азаматтар мен ұйымдардың мемлекеттік органдармен өзара әрекеттесуін жетілдіру мақсатында заңнамалық реформалар жүргізілуде. Бұл реформалар құқықтық механизмдерді жетілдіру, мемлекеттік қызмет көрсету үрдістерін оңтайландыру және қоғамдық бақылауды күшейту бағытында жүргізілуде.

Мемлекеттік органдармен өзара әрекеттесу тиімді болуы үшін азаматтар мен ұйымдардың құқықтары мен міндеттерін білуі, мемлекеттік органдардың міндеттері мен жауапкершілігін түсінуі қажет. Бұл өз кезегінде құқықтық мәдениеттің артуына және құқықтық мемлекет қағидаттарының тереңдей түсуіне ықпал етеді.

Қорытындылай келе, азаматтар мен ұйымдардың мемлекеттік органдармен өзара әрекеттесуі – құқықтық мемлекет құрылымының маңызды бөлімі. Әкімшілік рәсімдер аясындағы бұл өзара байланыс мемлекет пен қоғам арасындағы диалогты қалыптастырады, құқықтық тәртіп пен әділдікті қамтамасыз етеді. Осы процестің ашық, заңды және тиімді ұйымдастырылуы Қазақстанның құқықтық дамуының негізі болып табылады.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

.

**8 тақырып. Мемлекеттік қызметшілердің кәсіби-этикалық талаптары.**

**Түйін сөздер:** кәсібилік, этика, мемлекеттік қызметші, заңдылық, адалдық, бейтараптық, Әдеп кодексі, сыбайлас жемқорлықтың алдын алу.

### Негізгі сұрақтар:

1. Мемлекеттік қызметшілердің кәсіби және этикалық талаптарының құқықтық негіздері қандай?
2. Кәсіби талаптардың мазмұны неде?
3. Этикалық нормалардың негізгі қағидаттары қандай?
4. Қызметтік әдебі мен мүдделер қақтығысын болдырмау не үшін маңызды?
5. Әдеп жөніндегі уәкіл институтының рөлі қандай?

### Тезистер:

* Мемлекеттік қызметшілердің кәсіби-этикалық нормалары **«Мемлекеттік қызмет туралы» Заңда**, **Әдеп кодексінде**, **ӘРПК-де** бекітілген.
* **Кәсіби міндеттері:**
	+ мемлекеттік саясатты іске асыру,
	+ сапалы мемлекеттік қызмет көрсету,
	+ құжаттамамен жұмыс, шешім қабылдау,
	+ мемлекеттік мүлікті тиімді басқару.
* **Кәсіби талаптары:**
	+ заңдылықты сақтау,
	+ қызметтік тәртіп,
	+ шешім қабылдауда жеделдік пен дәлдік,
	+ мемлекеттік құпияны сақтау,
	+ сыбайлас жемқорлыққа қарсы мінез-құлық.
* **Этикалық талаптар** (Әдеп кодексіне сәйкес):
	+ адалдық, бейтараптық, әділеттілік,
	+ азаматтармен сыпайы әрі құрметті қарым-қатынас,
	+ жеке пайдасын мемлекеттік мүддеден жоғары қоймау.

Мемлекеттік басқару жүйесінде кәсіби және этикалық нормаларды ұстанатын мемлекеттік қызметшілердің рөлі айрықша маңызды. Қазақстан Республикасының құқықтық жүйесінде мемлекеттік қызметшілерге қойылатын кәсіби және этикалық талаптар заңнамалық деңгейде нақты айқындалған. Бұл талаптар мемлекеттік биліктің беделін арттыруға, азаматтардың сенімін нығайтуға және мемлекеттік қызмет көрсету сапасын жақсартуға бағытталған.

Мемлекеттік қызметшілердің кәсіби-этикалық нормаларын сақтау әкімшілік рәсімдер шеңберінде ерекше мәнге ие. Әкімшілік рәсімдер – бұл мемлекеттік органдардың шешім қабылдау және оларды іске асыру тәртібі. Осы рәсімдер барысында мемлекеттік қызметшілер заң талаптарын, азаматтардың құқықтарын және этикалық ережелерді сақтауы тиіс. Бұл талаптар Қазақстан Республикасының «Мемлекеттік қызмет туралы» Заңында, Әдеп кодексінде, сондай-ақ Әкімшілік рәсімдік-процестік кодексте көрініс тапқан.

*Мемлекеттік қызметшінің кәсіби міндеттері* – бұл оның лауазымдық өкілеттіктерін тиімді, заңды және әділ орындауға бағытталған талаптар жиынтығы. Оған мемлекеттік саясатты жүзеге асыру, азаматтарға сапалы мемлекеттік қызмет көрсету, құжаттамамен жұмыс істеу, шешім қабылдау, мемлекеттік мүлікті тиімді басқару секілді міндеттер кіреді. Бұл міндеттерді орындау барысында қызметші жоғары кәсібилікті, білім мен тәжірибені, басқарушылық және коммуникативтік қабілеттерді көрсетуі қажет.

Кәсіби талаптар қатарында мемлекеттік қызметшілердің заңдылықты сақтау, қызметтік тәртіпке бағыну, шешім қабылдауда дәлдік пен жеделдік таныту, мемлекеттік құпияны сақтау, сыбайлас жемқорлыққа қарсы мінез-құлық көрсету сияқты аспектілер бар. Бұл талаптар тек орындау сипатындағы міндеттер емес, сонымен қатар олардың әрекеттерінің жалпы моральдық және құқықтық базасын қалыптастырады.

Этикалық талаптар – мемлекеттік қызметшінің мінез-құлқы мен қоғаммен өзара қарым-қатынасындағы моральдық-этикалық нормалар. Олар Әдеп кодексімен реттеледі. Бұл кодекс мемлекеттік қызметшінің адалдығын, бейтараптығын, әділеттілігін және қызметке адалдығын қамтамасыз етуге бағытталған. Қызметші әрдайым қоғам мүддесін жоғары қоюы, өз лауазымын жеке бас пайдасына пайдаланбауы, азаматтармен сыпайы әрі құрметпен қарым-қатынас жасауы қажет.

Әкімшілік рәсімдер барысында қызметшілерге қойылатын кәсіби-этикалық талаптардың сақталуы ерекше маңызды. Бұл талаптар төмендегі негізгі қағидаларға негізделеді:

***1. Заңдылық қағидасы.*** Мемлекеттік қызметші барлық іс-әрекетін қолданыстағы заңнамаға сәйкес жүзеге асыруы тиіс. Қандай да бір шешім қабылдау, өтінішті қарау, қызмет көрсету немесе бақылау әрекеттері заң шеңберінен аспауы керек.

***2. Ашықтық және айқындық қағидасы.***Қызметші қабылдаған шешімнің себептері мен негіздерін түсіндіруге дайын болуы керек. Азаматтармен өзара әрекеттесуде қажетті ақпаратты уақтылы әрі түсінікті түрде беру маңызды.

***3. Бейтараптық және әділдік қағидасы.*** Мемлекеттік қызметші өз іс-әрекетінде жеке көзқарасқа немесе мүдделерге емес, тек заң мен объективті деректерге сүйенуі тиіс. Барлық азаматтарға тең қарау, кемсітушілікке жол бермеу – кәсіби этиканың негізі.

***4. Қызметтік әдебі және мәдениеті.*** Қызметші қызметтік міндеттерін атқару кезінде азаматтармен сыпайы, салиқалы, түсіністікпен және құрметпен қарым-қатынас жасауы керек. Бұл – мемлекеттік қызметтің беделін анықтайтын маңызды фактор.

***5.Мүдделер қақтығысын болдырмау.*** Қызметші жеке немесе туыстық мүдделерге байланысты жағдайларда шешім қабылдауға немесе қандай да бір әрекетке баруға жол бермеуі тиіс. Бұл талап сыбайлас жемқорлықтың алдын алуға бағытталған.

***6. Жауапкершілік және есептілік қағидасы.*** Мемлекеттік қызметші өз әрекеті мен шешімдері үшін заң алдында жауап береді. Қызметтік қателіктер немесе заң бұзушылықтар орын алғанда, тиісті тәртіптік немесе әкімшілік жауапкершілікке тартылады.

Қазақстан Республикасында мемлекеттік қызметшілердің кәсіби-этикалық мінез-құлқын бақылау және реттеу мақсатында арнайы құрылымдар жұмыс істейді. Бұл ретте Әдеп жөніндегі уәкілдер институтының рөлі ерекше. Олар қызметшілерге кеңес береді, түсіндіру жұмыстарын жүргізеді, этикалық ережелердің сақталуын бақылайды және азаматтардың шағымдарын қарайды.

Мемлекеттік қызметте этика нормаларын бұзған жағдайда әртүрлі шаралар қолданылады. Бұл шараларға ескерту жасау, қызметтік тексеру жүргізу, тәртіптік жаза қолдану, кейбір жағдайларда лауазымнан босату немесе мемлекеттік қызметке қайта қабылдауға тыйым салу кіреді.

Қызметшілердің кәсіби этикасын сақтау олардың қызмет нәтижелеріне де тікелей әсер етеді. Мысалы, азаматтардың өтініштеріне уақтылы жауап беру, оларды дұрыс және сыпайы қабылдау, түсінікті әрі заңды шешімдер қабылдау – бұл тек заң талаптарын орындау ғана емес, сонымен қатар мемлекеттік басқарудың сапасын арттыратын факторлар.

Қазіргі заманғы мемлекеттік басқару жүйесінде цифрлық технологиялар кеңінен қолданылып келеді. Электрондық үкімет, онлайн қызмет көрсету, цифрлық құжат айналымы мемлекеттік қызметшілерден жаңа кәсіби машықтарды және этикалық нормаларды сақтауды талап етеді. Мұндай жағдайда ақпараттық қауіпсіздік, дербес деректерді сақтау, цифрлық мәдениетті қалыптастыру сияқты жаңа талаптар алға шығады.

Сондай-ақ мемлекеттік қызметке кандидаттарды іріктеу, олардың кәсіби даярлығы мен этикалық қасиеттерін бағалау да мемлекеттік қызмет сапасына әсер етеді. Осыған байланысты кәсіби даярлық жүйесі, тестілеу, әңгімелесу, тағылымдамадан өткізу секілді тетіктер этикалық қағидалармен ұштасуы тиіс.

Мемлекеттік қызметшілерге қойылатын кәсіби-этикалық талаптардың сақталуы қоғамда заңға құрметті қалыптастырады, мемлекеттік басқарудың тиімділігіне және азаматтардың билікке деген сенімінің артуына ықпал етеді. Бұл талаптар орындалмаған жағдайда тек қызметшінің емес, тұтастай мемлекеттік органның беделіне нұқсан келуі мүмкін.

Қорытындылай келе, мемлекеттік қызметшілердің кәсіби-этикалық талаптары әкімшілік рәсімдер аясында ерекше орын алады. Олар заңдылық, әділдік, адалдық, бейтараптық және ашықтық сияқты қағидаларға негізделеді. Бұл талаптардың сақталуы мемлекеттік басқару сапасын арттырып қана қоймай, құқықтық мемлекет қағидаттарының жүзеге асуына, халықтың мемлекетке деген сенімінің нығаюына мүмкіндік береді.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

**9 тақырып. Әкімшілік рәсімдердегі дауларды шешу тетіктері.**

**Түйін сөздер:** әкімшілік рәсім, даулар, әкімшілік акт, әкімшілік сот, медиация, сотқа дейінгі тәртіп, құқықтар мен мүдделер, заңдылық.

**Негізгі сұрақтар:**

1. Әкімшілік рәсімдерде даулардың туындау себептері қандай?
2. Әкімшілік дауларды шешудің сатылары мен тетіктерін атаңыз.
3. Әкімшілік соттардың рөлі мен шешім қабылдау ерекшелігі неде?

**Тезистер:**

Әкімшілік рәсім – азамат пен мемлекеттік орган арасындағы заңға сәйкес іс-әрекеттер жиынтығы.

Даулар мемлекеттік органның шешімі, әрекеті немесе әрекетсіздігіне байланысты туындайды.

Шешу сатылары:

* 1. Әкімшілік (сотқа дейінгі) тәртіп – шағымды жоғары тұрған органға беру.
	2. Медиация – тараптардың келісімге келуі үшін бейтарап тұлғаның қатысуы.
	3. Сот тәртібі – арнайы әкімшілік соттардың қарауы.

Негізгі шешімдер: актіні жарамсыз деп тану, жаңа шешім қабылдауға міндеттеу, залалды өтеу.

Бұл тетіктер азаматтардың құқықтарын қорғауды, мемлекеттік басқаруда әділдік пен заңдылықты қамтамасыз етеді.

Мемлекеттік органның немесе лауазымды тұлғаның жеке және заңды тұлғалардың құқықтары мен заңды мүдделеріне тікелей әсер ететін шешім қабылдау процесі әкімшілік рәсім екені белгілі. Басқаша айтқанда, әкімшілік рәсім азамат пен мемлекет арасындағы қарым-қатынасты заңға сәйкес реттеп, белгілі бір құқықтық нәтижеге жеткізетін іс-әрекеттердің жиынтығын білдіреді. Мысалы, жер телімін беру, лицензия рәсімдеу, салық туралы хабарлама шығару немесе айыппұл салу сияқты іс-әрекеттердің барлығы әкімшілік рәсім арқылы жүзеге асады. Бұл рәсімнің негізгі мақсаты – азаматтар мен ұйымдардың құқықтары мен мүдделерін қорғап, мемлекеттік басқарудың әділдігін қамтамасыз ету.

Даулар – азаматтың немесе заңды тұлғаның мемлекеттік органмен, жергілікті өзін-өзі басқару органымен, не квазимемлекеттік ұйыммен арасында туындайтын келіспеушілік. Әдетте мұндай даулар мемлекеттік органның қабылдаған әкімшілік шешіміне, жасаған әрекетіне немесе, керісінше, әрекетсіздігіне байланысты туындайды. Мысалы, азаматқа тұрғын үй кезегін негізсіз ұзақ күттірсе немесе жергілікті әкімдік өтінішті қарамай, заңда белгіленген мерзімнен асырып жіберсе, бұл дауларға негіз болады. Яғни, даудың өзегі – азаматтың немесе ұйымның заңмен кепілдендірілген құқығы мен мүддесінің бұзылуы.

Әкімшілік рәсімдер барысында туындайтын дауларды шешу бірнеше сатыдан тұрады. Бұл сатылар азаматтың немесе ұйымның құқықтары мен мүдделерін тиімді қорғауға бағытталған және әр кезең өз ерекшелігімен маңызды рөл атқарады.

A. Әкімшілік (сотқа дейінгі) тәртіп

Әкімшілік тәртіп – дауды сотқа жеткізбей, мемлекеттік органның өз ішінде немесе жоғары тұрған орган деңгейінде қарау арқылы реттеу тәсілі. Мұндағы басты мақсат – тараптардың уақытын үнемдеп, мәселені тез әрі артық шығынсыз шешу.

Егер азамат немесе ұйым қабылданған әкімшілік шешіммен, органның әрекетімен немесе әрекетсіздігімен келіспесе, ол сол органның үстінен қарайтын жоғары тұрған органға шағым бере алады. Заң бойынша шағым беру мерзімі – 15 жұмыс күні. Бұл мерзім шешім шыққан немесе әрекет жасалған күннен бастап есептеледі.

Жоғары тұрған орган шағымды 15 жұмыс күні ішінде қарауға міндетті, қажет болған жағдайда бұл мерзімді 30 күнге дейін ұзартуы мүмкін, бірақ ол жөнінде шағымданушыны міндетті түрде хабардар етеді.

Кейбір салаларда дауларды арнайы апелляциялық немесе квазисоттық органдар қарайды. Мысалы:

- Салық даулары бойынша – Мемлекеттік кірістер комитетінің жанындағы апелляциялық комиссия.

- Бәсекелестік, тұтынушылар құқығы сияқты бағыттарда – арнайы апелляциялық кеңестер.

Бұл құрылымдар дауды бейтарап әрі жедел қарауға арналған.

B. Медиация немесе бітімгершілік рәсімдер

Қазақстан Республикасының «Медиация туралы» заңы әкімшілік дауларға да қолданылады. Бұл – дауды үшінші, бейтарап тұлға – кәсіби медиатордың көмегімен шешу тәсілі.

Медиацияның артықшылықтары:

- Жылдамдық: Сот процесімен салыстырғанда әлдеқайда тез.

- Шығынның аздығы: Мемлекеттік баж бен сот шығындары болмайды.

- Өзара келісім: Даудың шешімі екі тараптың ерікті келісімі негізінде қабылданады, сондықтан ол тараптар үшін қолайлы әрі орындауға жеңіл.

Мысалы, кәсіпкер мен жергілікті басқару органы арасындағы жерді жалға алу шартын ұзарту мәселесінде медиатордың қатысуымен тараптар ортақ шешімге келе алады.

C. Сот тәртібі (Әкімшілік соттар)

Сотқа дейінгі жол нәтиже бермеген жағдайда немесе азамат бірден сотқа жүгінуді жөн көрсе, іс арнайы әкімшілік соттарда қаралады.

Процедуралық ерекшеліктер:

- Әкімшілік істерді жалпы сот емес, әкімшілік істерге мамандандырылған сот қарайды.

- Сот шешімі заңды күшіне енгеннен кейін міндетті түрде орындалуы қажет, оны орындаудан жалтарған жағдайда мәжбүрлеп орындату шаралары қолданылады.

Негізгі шешім түрлері:

Дауды қараған жоғары тұрған орган немесе әкімшілік сот мынадай шешімдер қабылдауы мүмкін:

- Әкімшілік актіні толық немесе ішінара жарамсыз деп тану. Бұл жағдайда бастапқы шешімнің күші жойылады.

- Жаңа шешім қабылдау туралы нұсқау беру. Мемлекеттік органға заңға сәйкес жаңа акт қабылдау міндеттеледі.

Материалдық немесе моральдық залалды өтеу. Егер азаматқа шығын келсе немесе моральдық зиян шексе, сот оны өтеуді міндеттейді.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

**10 тақырып. Әкімшілік рәсімдердің тиімділігін бағалау әдістері.**

**Түйін сөздер:** әкімшілік рәсім, тиімділік, бағалау, заңдылық, ашықтық, объективтілік, сапа, шығындар, қанағаттану, нәтижелілік.

**Негізгі сұрақтар:**

1. Әкімшілік рәсімдердің тиімділігін бағалаудың мәні неде?
2. Бағалаудың негізгі қағидаттарын атаңыз.
3. Қандай әдістер арқылы әкімшілік рәсімдер тиімділігі анықталады?

**Тезистер:**

Әкімшілік рәсімдердің тиімділігін бағалау – мемлекеттік шешімдердің сапасы мен азаматтардың құқықтарын қорғау деңгейін өлшеу процесі.

Негізгі қағидаттар: заңдылық, ашықтық, объективтілік, жеделдік.

Бағалау әдістері:

**Нормативтік-құқықтық талдау** – рәсімнің заңға сәйкестігін тексеру.

**Ұзақтығын өлшеу** – шешім қабылдау мерзімін бағалау.

**Қызмет сапасын бағалау** – азаматтардың қанағаттану деңгейін анықтау.

**Шығындарды талдау** – қаржылық және адами ресурстарды есептеу.

**Нәтижелілікті салыстыру** – жоспарланған мақсат пен нақты нәтиже.

Бағалау кешенді түрде жүргізіліп, нәтижесінде:

* артық рәсімдер қысқарады,
* регламенттер жетілдіріледі,
* азаматтардың құқықтық қорғалуы артады,
* мемлекеттік қызмет сапасы жақсарады.

Бұл – құқықтық мемлекетті нығайтатын, билік пен қоғам арасындағы сенімді арттыратын құрал.

Әкімшілік рәсімдердің тиімділігін бағалау – мемлекеттік басқару органдарының қабылдайтын шешімдері мен жүргізетін рәсімдерінің қаншалықты сапалы, жылдам әрі азаматтардың құқықтары мен заңды мүдделерін қорғауға бағытталғанын анықтауға мүмкіндік беретін маңызды процесс. Бұл бағалау мемлекеттік аппарат жұмысының ашықтығын қамтамасыз етіп қана қоймай, азаматтардың мемлекеттік қызметтерге деген сенімін арттыруға, құқықтық мемлекеттің қағидаттарын нақты іске асыруға қызмет етеді.

Әкімшілік рәсімдердің тиімділігін бағалау – мемлекеттік органдардың қабылдаған әкімшілік актілерінің немесе жүргізген рәсімдерінің заң талаптарына, сапа стандарттарына және қоғамның күткен нәтижесіне сәйкес орындалуын тексеру. Негізгі мақсат – мемлекеттік басқарудың ашықтығын арттыру, артық бюрократиялық кедергілерді анықтап, оларды қысқарту және азаматтардың құқықтарын толық қорғауды қамтамасыз ету.
 Бұл процесс мемлекеттік орган жұмысының нәтижесін, оның ресурстарды қаншалықты ұтымды пайдаланғанын және азаматтарға көрсетілген қызметтің сапасын кешенді түрде өлшеуге бағытталады.

Бағалау әдістерінің жалпы қағидаттары:

Әкімшілік рәсімдерді бағалаудың әдістемелік негіздері Қазақстан Республикасының «Әкімшілік рәсімдік-процестік кодексінде» және мемлекеттік қызметтерді бағалауға арналған өзге де нормативтік актілерде бекітіледі. Негізгі қағидаттар мыналар:

· Заңдылық – бағалау тек Конституцияға және қолданыстағы заңдарға сүйене отырып жүргізіледі, әрбір рәсімнің заңға сәйкестігі тексеріледі.

· Ашықтық және айқындық – бағалау процесі қоғам үшін қолжетімді болуы тиіс, нәтижелері ресми түрде жарияланып, көпшілікке түсінікті тілде берілуі керек.

· Объективтілік – бағалаушы орган немесе сарапшылар тарапынан бейтараптық сақталып, жеке мүдде араласпауы қажет.

· Жеделдік және тиімділік – рәсімдерді бағалау дер кезінде жүргізіліп, оның қорытындысы басқару шешімдеріне жылдам енгізілуі тиіс.

Бұл қағидаттар әкімшілік рәсімдердің әділ әрі сапалы бағалануына кепіл болады.

Негізгі бағалау әдістері:

Әкімшілік рәсімдердің тиімділігін анықтау үшін бірқатар практикалық әдістер қолданылады. Олар сапалық және сандық көрсеткіштерді кешенді талдауға мүмкіндік береді.

1) Нормативтік-құқықтықталдау

Бұл әдіс рәсімнің заңға сәйкестігін анықтауға бағытталады. Мамандар қабылданған әкімшілік шешімдерді, регламенттерді және нақты әрекеттерді қолданыстағы заңдармен салыстырып, олардың заңдылық деңгейін тексереді. Мысалы, жер қатынастары бойынша берілген рұқсаттар Жер кодексіне және ӘРПК талаптарына сәйкес келе ме – осыны бағалау.

2) Әкімшілік рәсімнің ұзақтығын өлшеу

Тиімділіктің басты өлшемдерінің бірі – шешім қабылдау мерзімі. Рәсім белгіленген уақыттан артық созылса, бұл қосымша бюрократиялық кедергі болып саналады. Бағалау барысында өтінішті қарау мерзімі мен нақты қабылданған шешім мерзімі салыстырылады.

3) Қызмет сапасын бағалау (азаматтардың қанағаттану деңгейі)

Азаматтар мен ұйымдардың пікірін білу – маңызды әдіс. Сауалнама, сұхбат, онлайн-анкета арқылы тұрғындардың әкімшілік қызмет көрсетуге қаншалықты риза екенін анықтауға болады. Бұл әдіс мемлекеттік орган жұмысының шынайы көрінісін береді.

4) Шығындардыталдау

Рәсімді орындауға жұмсалған қаржылық және адами ресурстар есептеледі. Мақсат – сол ресурстардың үнемділігі мен тиімділігін бағалау. Егер рәсім көп шығынды қажет етсе, бірақ нәтиже аз болса, бұл тиімсіздікті көрсетеді.

5) Нәтижелілік көрсеткіштерін салыстыру

Мемлекеттік органның жоспарланған мақсаттары мен нақты қол жеткізген нәтижелері салыстырылады. Мысалы, белгілі бір мерзімде қаралуы тиіс істердің саны, олардың дер кезінде аяқталуы, заңсыз деп танылған шешімдер пайызы.

Кешенді бағалау процесі:

Әкімшілік рәсімдерді бағалау көбіне бірнеше әдістің үйлесімі арқылы жүргізіледі. Алдымен құжаттық және құқықтық талдау жасалады, одан кейін статистикалық деректер, азаматтардың пікірлері жиналып, экономикалық тиімділік өлшенеді. Соңында барлық мәліметтер біріктіріліп, қорытынды есеп дайындалады. Бұл есепте кемшіліктер, артық рәсімдер, заң бұзушылықтар мен оңтайландыру бойынша нақты ұсыныстар көрсетіледі.

Бағалау нәтижесінде:

- Мемлекеттік органның ішкі регламенттері жетілдіріледі.

- Қажетсіз бюрократиялық рәсімдер қысқартылады.

- Азаматтардың құқықтарын қорғау деңгейі көтеріледі.

- Мемлекеттік қызмет көрсетудің сапасы мен жеделдігі артады.

Әкімшілік рәсімдердің тиімділігін бағалау – құқықтық мемлекеттің маңызды тетігі. Ол мемлекеттік басқару органдарының жұмысын ашық, есепті және азамат мүддесіне бағытталған етіп қалыптастырады. Заңдылықты сақтау, ашықтық пен жеделдік қағидаттарын ұстану арқылы жүргізілген кешенді бағалау мемлекеттік органдардың қызмет сапасын арттырып, қоғам мен билік арасындағы сенімді нығайтады.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

**11 тақырып. Сыбайлас жемқорлыққа қарсы іс-қимылдағы әкімшілік рәсімдердің орны.**

**Түйін сөздер:** сыбайлас жемқорлық, әкімшілік рәсім, алдын алу, ашықтық, мүдделер қақтығысы, қоғамдық бақылау, электрондық үкімет, сот, медиация.

**Негізгі сұрақтар:**

1. Әкімшілік рәсімдердің сыбайлас жемқорлықтың алдын алудағы маңызы қандай?
2. Қандай қағидаттар жемқорлыққа қарсы әкімшілік рәсімдерде қолданылады?
3. Іске асыру тетіктері мен дауларды шешу жолдары қандай?

**Тезистер:**

Сыбайлас жемқорлық мемлекеттің беделіне, экономикаға, құқықтық мемлекетке қауіп төндіреді.

Әкімшілік рәсімдер – жемқорлықтың алдын алудың негізгі құралы (ашықтық, есептілік, заңдылық).

Негізгі қағидаттар:

* + **Ашықтық және қоғамдық бақылау** (eGov, қоғамдық тыңдау).
	+ **Мүдделер қақтығысын болдырмау** (декларация, шектеулер).
	+ **Жеделдік және әділдік** (бюрократиялық кедергілерді азайту)

Іске асыру тетіктері:

* + **Электрондық формат** – eGov, e-License.
	+ **Қоғамдық тыңдаулар мен кеңестер** – тәуелсіз бағалау.
	+ **Ішкі бақылау, комплаенс, аудит** – тәуекелдерді талдау.

Дауларды шешу жолдары:

* + Жоғары органға шағым (15 күн ішінде).
	+ Әкімшілік сот (шешімді жарамсыз ету, құқығын қалпына келтіру).
	+ Медиация (тек жемқорлық қылмысы болмаған жағдайда).

Мысалдар:

* + Электрондық тендер → жасырын келісімдерге тосқауыл.
	+ Жер қатынастары → әрбір шешім тіркеліп, апелляция мүмкіндігі.
	+ Лицензия, квота → нақты мерзім мен талап заңда бекітілген.

Сыбайлас жемқорлық – кез келген қоғамның тұрақты дамуына кедергі келтіретін ең қауіпті әлеуметтік құбылыстардың бірі. Ол мемлекеттің беделін түсіріп қана қоймай, экономикаға, құқық үстемдігіне және азаматтардың билікке деген сеніміне зор нұқсан келтіреді. Қазақстан үшін де бұл мәселе өзекті: мемлекеттік аппараттың тиімділігі, инвестициялық климат, халықтың әл-ауқаты мен демократиялық институттардың дамуы сыбайлас жемқорлықтың деңгейімен тікелей байланысты. Сондықтан жемқорлыққа қарсы іс-қимыл – елдің саяси стратегиясының, құқықтық реформаларының және мемлекеттік басқаруды жетілдіру саясатының негізгі бағыты.

Осы күресте әкімшілік рәсімдер ерекше орын алады. Олар – мемлекеттік органның кез келген шешімі мен әрекетін реттейтін, азамат пен мемлекет арасындағы қатынасты заңды арнаға түсіретін негізгі құрал. Егер әкімшілік рәсімдер айқын, есеп беретін және азаматқа түсінікті түрде ұйымдастырылса, пара беру немесе қызметтік өкілеттікті теріс пайдалану үшін «жасырын жолдар» қалмайды. Басқаша айтқанда, сыбайлас жемқорлықтың алдын алу дәл осы әкімшілік процестің ішінен басталады.

Сыбайлас жемқорлықпен күресте әкімшілік рәсімдер – алдын алу және тәуекелдерді азайту құралы. Шешім қабылдау процесінің бар кезеңін реттеу арқылы заңсыз ықпал етуге, пара алу немесе қызметтік өкілеттікті асыра пайдалануға мүмкіндік бермейді.

Қазақстан Республикасының Сыбайлас жемқорлыққа қарсы іс-қимыл туралы заңы, сондай-ақ Әкімшілік рәсімдік-процестік кодекс төмендегі қағидаттарды бекітеді:

- Ашықтық және қоғамдық бақылау – шешім қабылдау сатылары жария түрде жүргізіліп, электронды үкімет порталы арқылы қолжетімді болуы.

- Мүдделер қақтығысын болдырмау – лауазымды тұлға өз туысына немесе жақындарына қатысты шешім қабылдай алмайды; арнайы декларация толтыру міндеті бар.

- Жеделдік және әділдік – созбалаңдық пен бюрократиялық кедергілер пара алуға итермелейтін жағдайды азайтады.

Іске асыру тетіктері:

A. Электрондық формат

- Мемлекеттік қызметтерді eGov, e-License арқылы ұсыну «адам факторының» әсерін мейлінше азайтады.

- Барлық өтініш пен жауап автоматты тіркеліп, кейін тексеруге мүмкіндік береді.

B. Міндетті қоғамдық тыңдау және талқылау

- Жер пайдалану, бюджеттік шығыс, қала құрылысы сияқты шешімдерде онлайн/офлайн тыңдаулар өткізудің заңдық талабы бар.

- Қоғамдық кеңестер, ҮЕҰ мен БАҚ өкілдері қатысып, шешімге тәуелсіз баға береді.

C. Ішкі бақылау және тәуелсіз аудит

- Әр министрлік пен әкімдік жанындағы комплаенс-қызметтер сыбайлас жемқорлық тәуекелдерін талдап, жыл сайын есеп береді.

- Мемлекеттік аудит және қаржы бақылау органдары жоспарлы және жоспардан тыс тексерулер жүргізеді.

Сыбайлас жемқорлық тәуекелі бар даулы жағдайларды шешудің бірнеше негізгі жолы бар, олардың әрқайсысы азаматтардың құқықтарын тиімді қорғауға және заңсыз әрекеттердің алдын алуға бағытталған. Ең алдымен азамат немесе ұйым қабылданған әкімшілік шешімге немесе әрекетке келіспеген жағдайда жоғары тұрған мемлекеттік органға шағымдана алады. Мұндай жағдайда шағым 15 жұмыс күні ішінде қаралып, дәл осы мерзімде жауап беру міндетті болып табылады, ал кейбір күрделі істерде ол заңда белгіленген тәртіппен ұзартылуы мүмкін. Егер жоғары органнан нәтиже шықпаса немесе азамат бірден сотқа жүгінуді қаласа, келесі қадам – әкімшілік сотқа талап арыз беру. Әкімшілік сот заңсыз актіні толық немесе ішінара жарамсыз деп тану туралы шешім қабылдап, азаматтың құқығын қалпына келтіруді қамтамасыз етеді. Сонымен қатар, тараптардың өзара келісімі негізінде медиация рәсімі де қолданыла алады: бұл материалдық шығынды өндіруді жеңілдетіп, уақытты үнемдейді. Дегенмен, егер дауда сыбайлас жемқорлық қылмысының белгілері анықталса, медиацияға жол берілмей, іс міндетті түрде қылмыстық іс жүргізу тәртібінде қаралады.

Мұндай даулардың практикалық мысалдарына тоқталсақ, мемлекеттік сатып алу саласында ашық электрондық тендерлердің енгізілуі жасырын келісімдерге тосқауыл қойып, сыбайлас жемқорлық тәуекелін едәуір азайтады. Жер қатынастары саласында да учаске беру жөніндегі әрбір шешім электронды жүйеде тіркеліп, оған шағымдану немесе апелляция жасау мүмкіндігі қамтамасыз етіледі, бұл да ашықтықты күшейтеді. Сондай-ақ түрлі әкімшілік рұқсаттар – лицензия мен квота беру сияқты рәсімдер нақты мерзімдері мен талаптары заңмен бекітіліп, қоғамдық бақылауға қолжетімді етіледі. Осындай кешенді шаралар азаматтардың құқықтарын қорғап қана қоймай, мемлекеттік органдардың қызметінде заңдылық пен әділдікті орнықтырып, сыбайлас жемқорлықтың алдын алу тетігіне айналады.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

# **12 тақырып. Электрондық үкімет және цифрлық әкімшілік рәсімдер.**

**Түйін сөздер:** электрондық үкімет, цифрландыру, әкімшілік рәсімдер, ашықтық, eGov, e-Licensing, цифрлық қолтаңба, онлайн-сот, сыбайлас жемқорлықтың алдын алу.

**Негізгі сұрақтар:**

1. Электрондық үкіметтің мәні мен қызметтері қандай?
2. Цифрлық әкімшілік рәсімдердің артықшылықтары қандай?
3. Қандай құқықтық негіздер электрондық үкіметті реттейді?

**Тезистер:**

Электрондық үкімет – «бір терезе» қағидатына негізделген ақпараттық экожүйе.

Мақсаты: мемлекеттік қызметтерді жедел, ашық, ыңғайлы ету; бюрократия мен жемқорлық тәуекелдерін азайту.

Цифрлық әкімшілік рәсімдер – өтініш қабылдау, құжат салыстыру, мерзім бақылау, шешім шығару сияқты процестерді толық автоматтандыру.

Артықшылықтары:

* + Жылдамдық және ыңғайлылық.
	+ Шенеунікпен тікелей байланыссыз қызмет алу.
	+ Әрбір қадамның электрондық жүйеде тіркелуі (қадағалау, шағымдану мүмкіндігі).

Негізгі бағыттар: eGov, e-Licensing, e-Notary, e-Halyk, e-Health, Smart City.

Жаңа технологиялар: блокчейн (деректердің бұрмалануын болдырмау), жасанды интеллект (өтініштерді өңдеу).

Құқықтық негіздер:

* + «Ақпараттандыру туралы» Заң (2015).
	+ «Цифрлық Қазақстан» бағдарламасы (2018).
	+ Үкімет қаулыларымен бекітілген Мемлекеттік қызметтер тізілімі, ЭЦҚ ережелері.

Әкімшілік дауларда:

* + Электрондық дәлелдер сотта мойындалады (ӘРПК 78-бап).
	+ Онлайн сот отырыстары (ӘРПК 27, 180-бап).

Әлеуметтік әсері: құқықтық мәдениетті нығайту, азамат пен билік арасындағы сенімді арттыру, қоғамның бақылауын күшейту.

Қазақстанда мемлекеттік басқаруды жаңғырту мен қоғамды цифрландыру саясатының басты тіректерінің бірі – электрондық үкімет (e-Gov) пен цифрлық әкімшілік рәсімдер. Олар азаматтарға да, бизнестің барлық сегменттеріне де мемлекеттік қызметтерді жедел, ашық әрі ыңғайлы форматта алуға мүмкіндік беріп, бюрократиялық кедергілерді азайтады және сыбайлас жемқорлық тәуекелдерін айтарлықтай төмендетеді.

Электрондық үкімет – бұл мемлекет пен қоғам арасындағы қарым-қатынасты заманауи технологиялар арқылы реттейтін бірыңғай ақпараттық экожүйе. Оның негізінде «бір терезе» қағидаты жатыр: азамат немесе кәсіпкер әртүрлі ведомствоға жеке-жеке бармай, барлық қажетті қызметті интернет немесе мобильді қосымша арқылы ала алады. Мысалы, электрондық порталдар арқылы туу туралы куәлік рәсімдеу, салық төлеу, зейнетақы қорындағы мәліметті алу, жер учаскесіне өтініш беру немесе коммуналдық төлемдерді қашықтан төлеу мүмкіндігі бар. Бұл тек уақытты үнемдеп қоймайды, сонымен қатар шенеунікпен тікелей байланысқа түсуді қажет етпейді, демек пара алу немесе жасырын келісім жасау ықтималдығын азайтады.

Цифрлық әкімшілік рәсімдер осы жүйенің өзегі болып саналады. Олар мемлекеттік органдардың шешім қабылдау және орындау процесін толығымен электрондық форматқа көшіруді көздейді. Бұрын қағаз түрінде ұзаққа созылатын, қолмен тексеруді қажет ететін көптеген рәсімдер қазір автоматтандырылған: өтініш тіркеу, құжаттарды салыстыру, мерзімін бақылау, шешім шығару. Әрбір қадам ақпараттық жүйеде белгіленіп, із қалдырады. Бұл – жауапты тұлғалардың әрекетін кейін тексеруге, кешігулер мен негізсіз бас тартулардың алдын алуға мүмкіндік береді.

Мұндай тәсілдің артықшылығы тек жылдамдықта емес. Цифрлық рәсімдер азаматқа өтінішінің қай сатыда тұрғанын онлайн көруге мүмкіндік береді: өтінім қабылданды ма, қаралуда ма, қосымша құжат қажет пе, шешім шықты ма – бәрі жеке кабинетінде көрініп тұрады. Егер заңсыз бас тарту байқалса, азамат дәл осы жүйе арқылы электрондық шағым беріп, жоғары тұрған органға немесе әкімшілік сотқа жүгінуге құқылы. Бұл – азаматтың құқығын қорғаудың ашық әрі нақты тетігі.

Электрондық үкімет тек порталмен шектелмейді. «e-Licensing» – лицензиялар мен рұқсаттарды алу, «e-Notary» – нотариаттық қызметтер, «e-Halyk» – әлеуметтік төлемдер, «Smart City» – қала инфрақұрылымын басқару, «e-Health» – денсаулық сақтау деректерін жүргізу сияқты бағыттар күнделікті өмірдің әр саласын қамтиды. Блокчейн технологиясын пайдалану деректердің бұрмалануына жол бермейді, ал жасанды интеллект өтініштерді сұрыптап, автоматты шешім қабылдау мүмкіндігін арттырады. Мобильді қосымшалардың кең таралуы әсіресе шалғайдағы ауыл тұрғындарына мемлекеттік қызметке тең қолжетімділік беріп отыр.

Қазақстан тәжірибесінде бұл жүйенің тиімділігі айқын көрінеді. Мәселен, жер қатынастары саласында бұрын айлап созылатын учаске беру рәсімі қазір онлайн өтініш арқылы біршама қысқарды, ал мемлекеттік сатып алулардың электрондық форматқа көшуі жемқорлық схемаларының көпшілігін жойды. Салық төлемдері мен кәсіпкерлікке рұқсат алу да осылай жеңілдеді. Әрбір қадам электронды түрде тіркелгендіктен, кез келген азамат немесе бақылаушы орган оны кейін тексеріп, әділдігін бағалай алады.

Электрондық үкімет пен цифрлық әкімшілік рәсімдердің әлеуметтік әсері де зор. Олар азаматтар мен билік арасындағы сенімді арттырып, құқықтық мәдениетті нығайтады. Ашықтық пен есеп берушілік мемлекеттік қызметшілерді өз өкілеттігін заң шеңберінде ғана пайдалануға міндеттейді, ал халық мемлекеттік органдардың жұмысына онлайн түрде бақылау жасай алады. Бұл – сыбайлас жемқорлықтың алдын алудың ең пәрменді құралдарының бірі.

Қазақстанда мемлекеттік басқаруды цифрландыру мен халыққа қызмет көрсетудің заманауи тәсілдерін енгізу – құқықтық реформалардың маңызды бағыты. Электрондық үкімет (eGov) азаматтардың, бизнестің және мемлекеттік органдардың өзара іс-қимылын жеңілдетіп, әкімшілік рәсімдерді ашық, жылдам және тиімді етуге мүмкіндік береді.

Электрондық үкіметтің құқықтық негіздері:

- «Ақпараттандыру туралы» 2015 жылғы 24 қарашадағы № 418-V ҚР Заңы – электрондық үкіметтің жұмыс істеу қағидаларын, мемлекеттік органдардың ақпараттық жүйелерін біріктіру тәртібін белгілейді.

- «Цифрлық Қазақстан» мемлекеттік бағдарламасы – 2018 жылдан бері мемлекеттік қызметтердің кемінде 90%-ын онлайн форматқа көшіруді көздейді.

- ҚР Үкіметінің 2020 жылғы қаулыларымен бекітілген «Мемлекеттік қызметтер тізілімі» және «Электрондық құжат және электрондық цифрлық қолтаңба туралы ереже» электронды қызметтердің бірыңғай стандарттарын айқындайды.

Электрондық үкіметтің дамуы әкімшілік дауларды қарау процесіне де тікелей әсер етеді. Бүгінгі таңда әкімшілік соттар электрондық дәлелдерді толыққанды әрі заңды дәлел ретінде мойындайды. Мысалы, электрондық келісімдер, eGov порталы арқылы берілген өтініштер мен порталдағы іс жүргізу хаттамалары, сондай-ақ eOtinish жүйесінде тіркелген шағымдар – барлығы да Әкімшілік рәсімдік-процестік кодекстің (ӘРПК) 78-бабына сәйкес сотта дәлелдеме ретінде қабылданады. Бұл қағаз құжаттарды ұсыну қажеттілігін азайтып, дәлелдеу рәсімін жеңілдетеді.

Сонымен бірге онлайн форматтағы сот отырыстары кеңінен қолданыла бастады. Видеоконференция арқылы қашықтан қатысу азаматтарға өз өңірінен шықпай-ақ сот процесіне қосылуға мүмкіндік береді. ӘРПК-нің 27 және 180-баптары қашықтықтан сот талқылауларын жүргізу мүмкіндігін бекітеді. Мұндай тәсіл әсіресе шалғай ауылдардағы азаматтарға уақыт пен қаражатты үнемдеп, құқығын тиімді қорғауға жол ашады.

Қорытындылай келе, электрондық үкімет пен цифрлық әкімшілік рәсімдер – мемлекеттік басқаруды жаңғыртудың стратегиялық бағыты ғана емес, Қазақстанды шынайы құқықтық мемлекетке айналдырудың маңызды кепілі. Олар уақытты үнемдеп, қызмет көрсетуді жеңілдетіп, қоғамның мемлекетке деген сенімін күшейтеді және ең бастысы – шешім қабылдау процесін ашық әрі әділ етіп, сыбайлас жемқорлыққа берік тосқауыл қояды.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

**13 тақырып. Халықаралық тәжірибедегі әкімшілік рәсімдер**

**Түйін сөздер:** әкімшілік құқық, құқық, мемлекет, әкімшілік-деликтік құқықтық қатынастар, әкiмшiлiк құқық бұзушылықтар, әкімшілік жаза шаралары,сот, ресім.

**Негізгі сұрақтар:**

* Әкімшілік рәсімдер халықаралық деңгейде қалай түсіндіріледі?
* – Еуропа елдеріндегі әкімшілік рәсімдердің негізгі қағидаттары қандай?
* – АҚШ пен Азия мемлекеттерінің тәжірибесінің ерекшеліктері неде?
* – Қазақстанға қандай халықаралық үлгілер тиімді бейімделе алады?

**Тезистер:**

1. Әкімшілік рәсімдер – мемлекеттік органдардың шешім қабылдау үдерісін реттейтін ережелер жиынтығы.
2. Халықаралық тәжірибеде негізгі қағидаттар: ашықтық, әділдік, есептілік, тиімділік.
3. ЕО: «Жақсы басқару құқығы», ақпарат алу және шағымдану тетігі.
4. Германия: Verwaltungsverfahrensgesetz – шешімдердің негізділігі мен азаматтың тыңдалу құқығы.
5. Франция: әкімшілік соттар мен Мемлекеттік кеңес институты.
6. Ұлыбритания: омбудсмен институты – әділетсіздікті түзету құралы.
7. АҚШ: Administrative Procedure Act (1946) – қоғамдық тыңдаулар арқылы ашықтық.
8. Жапония, Корея, Сингапур: Smart Government, цифрландыру тәжірибесі.

## Дәріс мәтіні:

Әкімшілік рәсімдер ұғымы – мемлекеттік басқарудың негізгі элементтерінің бірі болып табылады. Ол мемлекеттік органдардың шешім қабылдау тәртібін, азаматтар мен ұйымдардың құқықтарын қорғауды және биліктің есептілігін қамтамасыз етеді. Теориялық тұрғыда әкімшілік рәсімдер демократиялық басқарудың басты құралы ретінде Макс Вебердің бюрократиялық модельдерімен және қазіргі заманғы Good Governance концепциясымен түсіндіріледі.

 Еуропалық Одақ тәжірибесінде «Жақсы басқару құқығы» (Right to Good Administration) негізгі орын алады. Бұл қағидат Еуропалық Одақтың Негізгі құқықтар хартиясында бекітілген және әрбір азаматқа мемлекеттік органдардан толық әрі уақтылы ақпарат алуға, әділ шешім күтуге және оған шағымдануға мүмкіндік береді.

 Германияда Verwaltungsverfahrensgesetz (Әкімшілік рәсімдер туралы заң) қабылданған. Бұл заңның басты ерекшелігі – кез келген шешім айқын әрі негізді болуы тиіс және азамат міндетті түрде тыңдалуы қажет. Францияда Conseil d'État (Мемлекеттік кеңес) пен әкімшілік соттар жүйесі азаматтардың құқықтарын қорғаудың тиімді құралы болып табылады.

 Ұлыбританияда омбудсмен институты кеңінен дамыған. Ол мемлекеттік органдардың әділетсіз шешімдеріне қарсы тәуелсіз бақылау жасайды. АҚШ-та Administrative Procedure Act (1946) қабылданып, ол қоғамдық қатысуды міндетті элемент ретінде бекітті. Жаңа ережелер қабылданбас бұрын міндетті түрде қоғамдық тыңдаулар өткізіледі.

 Азия елдерінде әкімшілік рәсімдер цифрлық форматта дамып келеді. Жапония мен Оңтүстік Кореяда электрондық үкімет жүйелері арқылы азаматтар өтініштерін онлайн тапсырып, жедел жауап ала алады. Сингапурда «Smart Nation» жобасы арқылы әкімшілік рәсімдер жасанды интеллектке негізделген сервистермен толықтырылуда.

 Қорыта айтқанда, халықаралық тәжірибеде әкімшілік рәсімдердің басты қағидаттары – ашықтық, есептілік, құқықтарды қорғау, қоғамдық қатысу және тиімділік болып табылады.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

# **14 тақырып. Қазақстандағы әкімшілік рәсімдерді жетілдірудің өзекті мәселелері**

**Түйін сөздер:** әкімшілік құқық, құқық, мемлекет, әкімшілік-деликтік құқықтық қатынастар, әкiмшiлiк құқық бұзушылықтар, әкімшілік жаза шаралары,сот, ресім.

Негізгі сұрақтар:

1. Қазақстанда әкімшілік рәсімдерді қандай заң реттейді?
2. ӘРПК-ның негізгі жаңалықтары қандай?
3. Қазіргі кездегі басты мәселелер неде?
4. Оларды шешу жолдары қандай болуы мүмкін?

**Тезисы:**

* **Қазақстанда әкімшілік рәсімдерді 2021 жылы қабылданған Әкімшілік рәсімдік-процестік кодекс реттейді.**
* **Кодекс – тыңдалу құқығы, мүдделер тепе-теңдігі, әкімшілік әділет институтын енгізді.**
* **Өзекті мәселелер: бюрократия, цифрлық теңсіздік, кадрлардың кәсіби деңгейі, құқықтық сауатсыздық, қоғамдық бақылаудың әлсіздігі.**
* **Шешу жолдары: кадр даярлау, цифрландыруды дамыту, құқықтық ағарту, азаматтық қоғамды күшейту, сыбайлас жемқорлықпен күресу.**

## Дәріс мәтіні:

Қазақстанда әкімшілік рәсімдерді құқықтық тұрғыда реттейтін негізгі құжат – 2021 жылы қабылданған Әкімшілік рәсімдік-процестік кодекс (ӘРПК). Бұл кодекс мемлекеттік басқаруды жаңа сапалы кезеңге көтеруді мақсат етті. Оның басты жаңалығы – азаматтарға «тыңдалу құқығын» беру, яғни мемлекеттік орган шешім қабылдамас бұрын азаматтың пікірін міндетті түрде ескеру. Сонымен қатар, кодекс әкімшілік әділет институтын енгізіп, азаматтардың құқықтарын қорғауды күшейтті.

 Алайда қазіргі таңда әкімшілік рәсімдер саласында бірнеше өзекті мәселе бар. Біріншіден, бюрократия деңгейі әлі де жоғары. Қарапайым рұқсат беру немесе құжат рәсімдеу процесі ұзақ уақытты алады. Екіншіден, цифрлық теңсіздік бар. Әсіресе ауылдық жерлерде интернеттің сапасы төмен және электрондық қызметтердің қолжетімділігі шектеулі. Үшіншіден, мемлекеттік қызметкерлердің кәсіби деңгейі әркелкі. Құқықтық мәдениеттің жеткіліксіздігі кейбір шешімдердің сапасына әсер етеді.

 Төртіншіден, азаматтардың құқықтық сауаттылығы төмен. Көптеген азаматтар өз құқықтарын толық білмейді және қолданыстағы тетіктерді пайдалана алмайды. Бесіншіден, қоғамдық бақылау институттары әлсіз дамыған. Шешім қабылдау процесіне азаматтардың қатысуы шектеулі.

 Бұл мәселелерді шешу жолдары бірнеше бағытты қамтиды: мемлекеттік қызметкерлерді қайта даярлау және үздіксіз оқыту, электрондық үкімет жүйесін жетілдіру және ауылдық жерлерде интернет қолжетімділігін арттыру, құқықтық ағартушылық жұмыс жүргізу, азаматтық қоғам институттарының рөлін күшейту, сондай-ақ сыбайлас жемқорлықпен жүйелі күрес жүргізу.

 Осы шаралар Қазақстандағы әкімшілік рәсімдердің тиімділігін арттырып, мемлекеттік басқарудың ашықтығы мен әділдігін қамтамасыз етеді.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.

# **15 тақырып. Қорытынды: Мемлекеттік органдардағы әкімшілік рәсімдердің қазіргі даму тенденциялары**

**Түйін сөздер:** әкімшілік құқық, құқық, мемлекет, әкімшілік-деликтік құқықтық қатынастар, әкiмшiлiк құқық бұзушылықтар, әкімшілік жаза шаралары,сот, ресім.

**Негізгі сұрақтар:**

1. **Қазақстандағы әкімшілік рәсімдердің негізгі даму бағыттары қандай?**
2. **Цифрландыру мемлекеттік басқаруда қандай рөл атқарады?**
3. **Ашық үкімет пен қоғамдық қатысу қағидаттары қалай жүзеге асуда?**
4. **Халықаралық тәжірибенің ықпалы қандай?**

**Тезистер:**

* Қазақстандағы әкімшілік рәсімдер дамуы бірнеше бағытта өрбіп отыр: цифрландыру, ашық үкімет, қоғамдық қатысу.
* E-gov порталы және мобильді қосымшалар мемлекеттік қызметтерді оңайлатуда.
* Ашық бюджет және ашық деректер платформалары айқындықты қамтамасыз етеді.
* Қоғамдық кеңестер мен онлайн петициялар азаматтардың қатысуын арттырады.
* Әкімшілік әділет институты құқық қорғау тетіктерін күшейтті.
* Халықаралық рейтингтерде Қазақстанның орны біртіндеп жақсаруда.

## Дәріс мәтіні:

Қазіргі уақытта Қазақстандағы әкімшілік рәсімдердің даму тенденцияларын бірнеше бағытта қарастыруға болады. Біріншіден, цифрландыру. Мемлекеттік қызметтердің көпшілігі электрондық форматқа көшіріліп жатыр. E-gov порталы, онлайн сервистер және мобильді қосымшалар халықтың уақытын үнемдеп, мемлекеттік органдарға деген сенімін арттырып келеді. 2006 жылдан бері e-gov бірнеше кезеңде дамып, бүгінде Қазақстан БҰҰ-ның электрондық үкімет индексінде жоғары орынға көтерілді.

 Екіншіден, ашық үкімет қағидаттары енгізілуде. Мемлекеттік органдардың қызметі ашық болып, халықпен диалог орнату тетіктері жетілдірілуде. Ашық бюджет және ашық деректер платформалары мемлекеттік қаржының қалай жұмсалып жатқанын қадағалауға мүмкіндік береді.

 Үшіншіден, қоғамдық қатысу кеңейіп келеді. Азаматтардың шешім қабылдауға қатысуы қоғамдық тыңдаулар, онлайн петициялар және қоғамдық кеңестер арқылы жүзеге асуда. Бұл басқару сапасын арттырып, қоғам мен мемлекет арасындағы сенімді нығайтады.

 Төртіншіден, құқық қорғау тетіктері күшейіп отыр. Әкімшілік әділет институтының енгізілуі және сотқа дейінгі дауларды шешу жолдарының дамуы азаматтардың құқықтарын қорғауда маңызды рөл атқарады.

 Бесіншіден, халықаралық тәжірибе бейімделіп енгізілуде. Германия, Франция, АҚШ және Жапонияның үлгілері Қазақстан заңнамасына енгізіліп, ұлттық ерекшеліктермен үйлестірілуде.

 Қорыта айтқанда, Қазақстандағы әкімшілік рәсімдердің дамуы құқықтық мемлекетті қалыптастырудың маңызды құрамдас бөлігі болып табылады. Бұл үрдіс басқарудың тиімділігін арттырып, қоғам мен мемлекет арасындағы сенімді нығайтады.

**Ұсынылатын әдебиеттер**

**Негізгі:**

1. Исабеков А.Қ.,Құсайынов Д.Ө Әкімшілік құқық. Оқу құралы. Алматы, Қазақ университеті, 2013ж.

2. Нурмашев. У.У., Токтыбеков Т.А. Админстративное процессуальное право Республики Казахстан. – Алматы: Жеті жарғы, 2017.

3. Д.А. Оспанова, Д.О. Кусаинов. Административное право Республики Казахстан. – Алматы: Қазақ университеті, 2017.

4. Жетписбаев Б.А. Административный процесс (производство по делам об административных правонарушениях). А., 2014 ж.

5. Жетписбаев Б.А.,Исабеков А.Қ.,Рахметов Е.Ш. Производство по делам об административных правонарушениях в Республике Казахстана. Учебное пособие. Nurpress, Алматы, 2015.

6. Нурмашев У.У.,Тоқтыбеков Т.А. Административное процессуальное право Республики Казахстан. Алматы, «Жеті жарғы» 2017 ж.

7. ҚР әкімшілік-рәсімдік іс жүргізу кодексі 20 маусым, 2020 ж.

**Интернет-ресурстар**

1. .<http://elibrary.kaznu.kz/ru>

2.<http://www.gumer.info/bibliotek_Buks/Pravo/istrp/index.php>

3. Оқу материалы: сайтта қолжетімді дәрістер тезистері, бейне-дәрістер, семинарларға дайындық бойынша әдістемелік ұсынымдар, СӨЖ және т. б. www.univer.kaznu.kz ПОӘК бөлімінде.